Ayah Temui Anak Lemas Ketika Keluar Memukat Ikan

BELURAN: Seorang lelaki tempatan terkejut apabila menemui anak lelaki terapung di atas air di kebun sawit Kampung Liningkung Telupid, Jumaat lepas.

Ketua Polis Daerah Beluran, Superintendan Kasim Muda berkata dua beranak ini telah pergi ke tempat kejadian bagi memukat ikan.

Beliau berkata bapa mangsa berumur 69 tahun telah meninggalkan seketika anak lelakinya itu untuk pergi ke kereta dan sekembalinya semula telah mendapati anak lelakinya terapung di atas air.

“Bapa mangsa kemudiannya membawa mangsa berumur 35 tahun ke Klinik Kesihatan Telupid untuk rawatan lanjut dan mendapati anaknya telah disahkan meninggal dunia,” katanya.

Kasim berkata melalui rekod kesihatan di mana mangsa merupakan seorang penghidap penyakit sawan.

“Siasatan pihak polis di lokasi kejadian mendapati tiada sebarang unsur jenayah berlaku,” katanya.

Walau bagaimanapun, beliau berkata mayat mangsa kemudiannya di hantar ke Hospital Ducsess Of Kent untuk dibedah siasat.

“Pihak Kementerian Kesihatan Malaysia (KKM) Telupid telah menjalankan pemeriksaan saringan COVID-19 terhadap mangsa dan mendapati keputusan adalah negatif,” katanya.

Kasim berkata pihak polis percaya mangsa meninggal dunia akibat lemas dan kes diklasifikasikan sebagai mati mengejut.- Utusan Borneo


‘Tak Perlu PRU, PH Ada Majoriti Mudah’

PETALING JAYA: Pilihan Raya Umum (PRU) tidak perlu diadakan ketika ini kerana Pakatan Harapan (PH) yakin memiliki sokongan mencukupi untuk membentuk kerajaan.

Pengarah Komunikasi Parti Amanah Negara (AMANAH), Khalid Samad, berkata angka dimiliki ketika ini tidak mencecah dua pertiga, namun cukup untuk membentuk kerajaan menerusi majoriti mudah.

“Tidak, kita tidak bincang mengenai PRU. Kenapa perlu bazirkan duit rakyat untuk mengadakan PRU sedangkan kita boleh dapat majoriti yang jelas.

“Majoriti dua pertiga adalah perkara lampau dan tidak perlu dibincangkan lagi. Majoriti mudah sudah cukup untuk PH membentuk kerajaan,” katanya ketika ditemui pemberita selepas menghadiri mesyuarat Majlis Presiden PH di sini, hari ini.

Mengulas lanjut, Khalid memaklumkan mereka membincangkan banyak perkara dalam mesyuarat yang dipengerusikan Ketua Umum PH yang juga Presiden PKR, Datuk Seri Anwar Ibrahim, dan menyifatkannya sebagai mesyuarat yang positif.

Bagaimanapun, beliau memaklumkan mereka belum menyentuh mengenai calon Perdana Menteri yang akan menerajui kerajaan baharu PH.

Ditanya sama ada mesyuarat itu membincangkan status Parti Pribumi Bersatu Malaysia (BERSATU), Khalid berkata, soalan itu perlu diajukan kepada parti terbabit.

Sementara itu, Timbalan Presiden AMANAH, Datuk Salahuddin Ayub, berkata PKR, DAP dan AMANAH mencapai persetujuan bersama mengenai perkara yang akan dimaklumkan kepada Yang di-Pertuan Agong esok.

Namun, beliau tidak mendedahkan perkara yang dicapai, sama ada calon Perdana Menteri bagi PH atau memilih untuk membubarkan Parlimen.]


COVID-19: Ahli Parlimen Batu Sapi Diarah Kuarantin Diri Dua Minggu

SANDAKAN: Ahli Parlimen Batu Sapi, Datuk Liew Vui Keong dinasihatkan oleh pegawai perubatan untuk melakukan kuarantin diri kerana mempunyai kontak dengan orang yang disyaki (PUI) menghidap Covid-19.

Vui Keong berkata, kuarantin bermula 1 April selama dua minggu sehingga 14 April.

Katanya, ujian kesihatan juga akan dilakukan dalam tempoh beberapa hari ini untuk memastikan beliau tidak dijangkiti virus berkenaan.

“Saya akan mematuhi nasihat pegawai perubatan. Saya perlu memastikan tiada risiko untuk saya menjangkiti kawan-kawan, ahli keluarga dan masyarakat keseluruhannya,” katanya.

Beliau turut merakamkan penghargaan kepada pihak yang mendoakan kesihatannya dan petugas barisan depan yang bertugas di 10 sekatan jalan raya sepanjang jalan Sandakan – Kota Kinabalu.


Pasukan Guru Kosmetologi Bentang Inovasi Gincu Di Persidangan Chicago

KENINGAU : Pasukan guru kosmetologi Kolej Vokasional Keningau telah membentang inovasi gincu mereka di persidangan International Liberty Interdisciplinary Studies yang berpusat di Chicago, Amerika Syarikat, pada 26 Jun 2022.

Pasukan ini mencipta gincu yang digabungkan dengan alat pensanitasi tangan yang mengandungi cecair pembasmi kuman.

Bahagian gincu alat tersebut boleh diganti dari masa ke semasa kerana ianya direka dengan pelapik cecair gincu yang boleh dikeluarkan dan diganti dengan pelapik yang baru.

Manakala bahagian pembasmi kuman alat tersebut juga boleh diisi semula sekiranya telah dihabis digunakan.

Alat ini adalah ringan dan mudah untuk dibawa kemana-mana. Ianya juga dapat mengekalkan wajah cantik pengguna kerana fungsinya sebagai gincu dan dalam masa yang sama, memastikan pengguna bersih dari kuman yang boleh membawa penyakit.

Pengarah kolej tersebut, Encik Johari @ Jaibet Bin Sabin, memuji iniatif guru-guru tersebut kerana menghasilkan inovasi yang sejajar dengan kursus yang mereka ajar yang melibatkan penjagaan wajah dan badan.

Dia yakin kejayaan sebegini mampu memberi inspirasi dan ilham kepada pelajar-pelajar yang mereka didik.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Rakaman pembentangan pasukan itu yang diwakili oleh Cecelia Japanis, Bibiana Paulus, Alvy Wendyline dan Anizah Mussah boleh diakses melalui pautan berikut:


Wartawan Nafi Terlibat Insiden Langgar Lari, Mahu Polis Siasat Individu Bocorkan Maklumat Peribadinya

KOTA KINABALU: Seorang wartawan menafikan terlibat dengan kemalangan langgar lari pada Isnin malam yang ditularkan oleh dua orang pengguna laman sosial Facebook sejak kelmarin.

Arthur Edward, 31, berkata beliau mengetahui tuduhan berkenaan setelah salah seorang rakannya menghubungi beliau menyatakan dirinya ditularkan dan dituduh melakukan jenayah terbabit tanpa usul periksa.

Terdahulu, dua individu pengguna facebook menggunakan nama Richeal Moose Amatus dan Lqmnl Hqem memuatnaik di status masing-masing meminta bantuan orang ramai mencari Arthur yang mereka tuduh melakukan kesalahan langgar lari.

Dalam posting status terbabit mereka turut menunjukkan gambar dan maklumat peribadi wartawan berkenaan yang diambil daripada sebuah sistem yang masih belum diketahui sumbernya.

Dalam pada itu, Arthur yang bekerja dengan salah sebuah organisasi berita kebangsaan membuat laporan polis pada pagi hari ini sebagai penafian bahawa beliau tidak terlibat sama sekali dengan kes berkenaan.

“Untuk makluman kenderaan jenis Proton Saga berkenaan telah terlibat dalam satu kemalangan dan pemandu semasa kenderaan berkenaan telah membuat laporan polis di balai polis Tuaran selepas kemalangan berkenaan.

“Oleh itu, saya menafikan bahawa saya ada kaitan dengan kes berkenaan dan saya tidak berpuas hati dengan individu yang telah menularkan identiti dan maklumat peribadi saya di laman sosial facebook,” katanya dalam laporan polis itu.

Beliau meminta pihak berkuasa menyiasat individu terbabit yang membocorkan maklumat peribadinya dan bagaimana ianya boleh diperoleh dengan mudah oleh orang awam.-SabahNewsToday


30,000 Bakul Makanan Diagih Di Parlimen Kinabatangan

KOTA KINABALU: Kira-kira 30,000 bakul makanan diagihkan kepada golongan sasar di Parlimen Kinabatangan sejak Perintah Kawalan Pergerakan (PKP) 1.0 pada awal tahun lalu hingga PKP 3.0 yang bermula 1 Jun lalu.

Timbalan Ketua Menteri Sabah, Datuk Seri Bung Moktar Radin yang juga Ahli Parlimen Kinabatangan berkata, jumlah itu merangkumi bakul makanan yang diagihkan di tiga kawasan Dewan Undangan Negeri (Dun) dalam Parlimen berkenaan, iaitu Lamag, Sukau dan Kuamut.

Katanya, pengagihan bantuan berkenaan menggunakan peruntukan disediakan kerajaan Pusat dan negeri selain inisiatif beliau sendiri serta sumbangan syarikat berkaitan kerajaan negeri (GLC) seperti Sawit Kinabalu yang baru-baru ini menyumbang 1,500 bakul makanan di ketiga-tiga kawasan Dun.

“Bantuan ini tidak terhenti di sini sahaja. Selagi ada rakyat yang menghadapi kesusahan tidak kira di mana sahaja mereka berada, bantuan akan kita salurkan sama ada di Dun Lamag, Sukau atau Kuamut.

“Pengagihan bantuan akan diselaraskan oleh Unit Pemimpin Pembangunan Masyarakat (UPPM) di kawasan Dun masing-masing dan kita akan memastikan tiada rakyat yang terkesan akibat pandemik Covid-19 di kawasan ini tersisih daripada bantuan bakul makanan,” katanya dalam kenyataan, di sini.

Kinabatangan adalah antara kawasan Parlimen terbesar di negara ini dengan keluasannya hampir menyamai negeri Pahang.

Bung Moktar sebelum ini turut turun padang menyalurkan bantuan bakul makanan kepada penduduk dengan yang terbaharu di Kampung Balat dan Sangau, Kinabatangan sempena program jangkauan luar vaksinasi Covid-19, minggu lalu.

Rakyat yang terjejas akibat pandemik Covid-19 dan pelaksanaan PKP di Sabah diberikan bantuan bakul makanan sejak tahun lalu dan bulan lalu kerajaan negeri menyediakan peruntukan khas lebih RM34 juta berikutan pelaksanaan PKP 3.0 untuk mengagihkan 343,665 bakul makanan di 73 kawasan Dun .

Terbaharu, kerajaan Pusat turut mengumumkan peruntukan RM300,000 kepada setiap Ahli Parlimen untuk bantuan bakul makanan di kawasan masing-masing. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Langgar Perintah ‘Home Quarantine’ Akan Dimasukkan Ke Pusat Kuarantin

KOTA KINBALU: Jabatan Kesihatan Negeri Sabah (JKNS) mengingatkan pelajar-pelajar yang baru pulang ke Sabah supaya tidak melanggar perintah menjalani kuarantin di rumah selama tempoh 14 hari.

Pengarah Kesihatan Negeri Sabah, Datuk Dr. Christina Rundi berkata, mana-mana pelajar yang didapati melanggar perintah ini akan dimasukkan ke Pusat Kuarantin untuk pemantauan.

“Sekiranya disabitkan dengan kesalahan boleh dikenakan hukuman di bawah seksyen 24 Akta Pencegahan dan Pengawalan Penyakit Berjangkit 1988 (342) iaitu boleh dipenjarakan selama tempoh tidak melebihi dua tahun atau didenda atau kedua-duanya,” katanya dalam satu kenyataan, di sini semalam.

Dalam pada itu, beliau berkata, JKNS menerima maklumat dari beberapa Pejabat Kesihatan bahawa terdapat segelintir pelajar yang telah memilih untuk dikuarantin di Pusat Kuarantin selama 14 hari.

Katanya, pelajar-pelajar ini faham akan risiko terhadap ahli keluarga mereka yang terdiri daripada golongan berisiko seperti yang telah dijelaskan sebelum ini.

Menurutnya, JKNS amat menghargai keputusan yang dibuat oleh pelajar-pelajar ini kerana sanggup sama-sama memikul tanggungjawab yang berat ini.

“JKNS juga mendapati pihak daerah komited dalam memastikan sepanjang pergerakan pelajar balik ke kampung halaman dilaksanakan dengan penuh tanggungjawab.

“Setiap pelajar yang merentasi sempadan dinilai semula kesesuaian Home Quarantine dan saringan gejala bagi memastikan rantaian jangkitan Covid-19 dapat diputuskan.

“Sekali lagi JKNS ingin mengingatkan semua pelajar yang menjalani Home Quarantine untuk menunaikan tanggungjawab mereka dengan penuh kesedaran demi melindungi keluarga yang tercinta,” ujarnya.- BorneoToday


Lelaki Maut Langgar Babi Lintas Jalan

BEAUFORT : Seorang lelaki maut apabila motosikal yang ditunggangnya melanggar seekor babi yang melintas jalan dalam kejadian di Jalan Bandau, Membakut pada Jumaat.

Mangsa, Ag Satia Yusop, 45, disahkan meninggal dunia pada jam 8.45 pagi Sabtu ketika menerima rawatan di Hospital Queen Elizabeth II (QEHII), Kota Kinabalu.

Ketua Polis Daerah Beaufort, Deputi Superintendan Azmir Abd Razak berkata, kejadian berlaku ketika mangsa menunggang motosikal jenis Modenas Kriss dalam perjalanan dari arah pekan Membakut menuju ke Kampung Bandau.

“Kejadian berlaku pada jam 7.15 malam apabila mangsa tiba di lokasi, dipercayai seekor babi keluar secara tiba-tiba dan melintas jalan dari arah kiri ke kanan jalan.

“Mangsa tidak sempat mengelak lalu terlanggar babi sebelum terjatuh di atas jalan raya,” katanya dalam satu kenyataan pada Sabtu.

Mengulas lanjut, Azmir berkata, akibat kejadian itu, mangsa yang cedera parah dibawa ke Hospital Beaufort untuk rawatan awal.

“Mangsa mengalami cedera parah di bahagian kepala dan terpaksa dihantar ke QEHII untuk rawatan lanjut.

“Bagaimanapun, pada pada jam 8.45 pagi tadi, mangsa disahkan meninggal dunia oleh pegawai perubatan dan disyaki akibat pendarahan pada dalaman otak,” katanya.

Azmir berkata, siasatan lanjut mendapati, kemalangan berpunca daripada kecuaian mangsa sendiri yang gagal mengawal motosikalnya sehingga melanggar haiwan terbabit.

“Kes disiasat mengikut Seksyen 41(1) Akta Pengangkutan Jalan 1987,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semoga Jari cepat sembuh…

WISMA Putra mengesahkan nelayan tempatan, Jari Abdullah yang diculik kumpulan Abu Sayyaf pada 6 Disember tahun lalu ditemui oleh Angkatan Tentera Republik Filipina (AFP), semalam.

Dalam satu kenyataan hari ini, Wisma Putra memaklumkan mangsa kini sedang dirawat di fasiliti perubatan di Mindanao kerana kecederaannya.

“Jari ditemui ketika pertempuran antara AFP dan kumpulan Abu Sayyaf di Bandar Banguigui, Pulau Simisa, Sulu, Filipina.

“Kementerian Luar melalui Konsulat Jeneral Malaysia di Davao, Mindanao dan Kedutaan Malaysia di Manila berhubung rapat dengan pihak berkuasa tempatan untuk mendapatkan maklumat terkini dan sedang memantau keadaannya.

“Menteri Luar Negeri sudah mengarahkan Timbalan Ketua Setiausaha (Hal Ehwal Dua Hala) untuk bertemu dengan pemimpin Sabah untuk mendapatkan perkembangan terbaharu daripada Kerajaan Negeri Sabah mengenai mangsa penculikan,” katanya.

Pada 6 Disember tahun lalu, Jari bersama dua lagi nelayan warga Indonesia, Heri Ardiansyah, 19, dan Hariadin, 45, dilaporkan hilang dari bot mereka ketika menangkap ikan di perairan Pegasus Reef Kinabatangan.

Dalam kejadian itu, tiga nelayan terbabit dilaporkan hilang selepas sebuah bot nelayan ditemui tanpa kelibat mereka dan disahkan diculik selepas seorang isteri mangsa menerima panggilan daripada mangsa mendakwa dibawa ke sebuah tempat tidak diketahui di Filipina. – Harian Metro


Penumpang paling jijik

TAIPEI: Seorang penumpang seberat 200 kilogram (kg) didakwa memaksa pramugari penerbangannya membersihkan punggungnya selepas membuang air, kononnya kerana terlalu gemuk dan mengalami kecederaan tangan sehingga tidak mampu melakukannya sendiri.

Lebih menjijikkan apabila lelaki itu didakwa mengerang gembira sepanjang mereka membersihkannya dalam kejadian ketika penerbangan antara Los Angeles, Amerika Syarikat (AS) ke Taiwan itu.

Perkara itu didedahkan seorang ketua pramugari yang mendakwa penumpang dipercayai warga Amerika itu yang namanya tidak didedahkan memaksanya serta anak kapal lain melucutkan seluarnya di dalam bilik air dan membersihkannya selepas selesai membuang air, termasuk menyuruh mereka ‘mencuci lebih dalam lagi.’

Ketua pramugari yang hanya dikenali sebagai Kuo itu berkata dalam satu sidang media dianjurkan Kesatuan Sekerja Krew Penerbangan Taoyuan sebagai cubaan mendesak EVA Air mula mengambil pekerja lelaki.

Kuo berkata, penumpang yang dianggarkannya seberat 200kg itu menaiki pesawat dengan kerusi roda dan meminta diberikan tiga tempat duduk di kelas ekonomi disebabkan badannya yang besar, dan apabila dibenarkan, meminta pula menggunakan tandas di kelas perniagaan kerana tidak muat dalam kubikel di kelas ekonomi.

“Dia mendakwa tangan kanan cedera dan tidak mampu melucutkan sendiri seluarnya untuk menggunakan tandas, lalu meminta kami melakukannya. Saya memberitahunya kami tidak dapat membantu namun dia mula menjerit, malah mengancam membuang air atas lantai jika tidak ditolong.

“Walaupun tidak mahu, kami akhirnya bersetuju kerana tidak mahu meninggalkannya dalam tandas kelas perniagaan. Namun keadaan semakin memalukan dan menjijikkan apabila dia mengerang gembira ketika dibersihkan dengan krew berkenaan menggunakan tiga pasang sarung tangan getah,” katanya. – Agensi


Orang Awam Diminta Bantu Kesan Satu Lagi Tahanan Masih Bebas

PENAMPANG: Ibu Pejabat Daerah (IPD) Penampang memohon bantuan orang ramai bagi mengesan seorang lagi suspek yang masih bebas.

Suspek, Mohd Rahman Basir, 24, masih belum ditemui sehingga kini selepas melarikan diri dari Pusat Kuarantin Institut Latihan Mahkamah Anak Negeri (ILMAN), di sini, semalam.

Ketua Polis Daerah Penampang Deputi Superintendan Mohd Haris Ibrahim berkata, usaha memburu suspek yang masih bebas sedang giat dijalankan.

Katanya, suspek sebelum ini ditahan untuk siasatan membabitkan jenayah dadah sebelum ditempatkan di pusat kuarantin berkenaan kerana didapati positif Covid-19.

“Orang ramai yang mempunyai maklumat berhubung suspek diminta segera menghubungi bilik gerakan Ibu Pejabat Polis Daerah (IPD) Penampang di talian 088-723961 atau mana-mana balai polis berhampiran.

“Pihak polis juga menasihati orang ramai supaya tidak bertindak melindungi tahanan terbabit kerana ia boleh menyebarkan dan menjangkiti virus Covid-19 kepada komuniti,” katanya dalam kenyataan media yang dikeluarkan, hari ini.

Dalam kejadian jam 3.30 pagi semalam, empat suspek yang disahkan positif Covid-19 dikesan melarikan diri dari pusat kuarantin ILMAN.

Bagaimanapun, tiga daripada suspek berjaya ditahan semula pada jam 5.45 petang di Taman Wijaya, Manggatal. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 6,276 Kes Baharu, 62 Kematian Hari Ini

PUTRAJAYA: Kementerian Kesihatan (KKM) melaporkan 6,276 kes baharu Covid-19 dengan 62 kematian dalam tempoh 24 jam lalu.

Ketua Pengarah Kesihatan, Dr Noor Hisham Abdullah, berkata terdapat 64,129 kes aktif dan 905 pesakit dirawat di unit rawatan rapi (ICU) dengan 452 memerlukan bantuan pernafasan.

Katanya, jumlah jangkitan kini 751,979 manakala kes sembuh pula 4,929 dengan 682,680 jumlah kumulatif.

Sementara itu, sebanyak 62 kematian dicatat menjadikan jumlah keseluruhan kematian setakat ini 5,170.

Selangor terus mencatatkan jumlah jangkitan harian tertinggi dengan 2,836 kes.

Diikuti Negeri Sembilan dengan 644 kes, Kuala Lumpur (625), Sarawak (376), Johor (299), Sabah (242), Kedah (226), Melaka (223), Pahang (210), Kelantan (159), Perak (137), Labuan (132), Pulau Pinang (131), Terengganu (20), Putrajaya (11) dan Perlis (5).


Maut Selepas Sesak Nafas Ketika Memadam Kebakaran Hutan

KOTA BELUD: Seorang kakitangan Jabatan Perhutanan Sabah maut dipercayai mengalami sesak nafas ketika operasi memadamkan kebakaran di hutan simpan berhampiran Sungai Gading, Kampung Pituru Darat di sini, semalam.

Dalam kejadian kira-kira jam 6 petang itu, mangsa, Justin Dangeh, 53, dari Kampung Lingkubang ditemui dalam keadaan tidak sedarkan diri selepas terpisah daripada kumpulan rakannya yang bersama-sama memadamkan api.

Ketua Balai Bomba dan Penyelamat (BBP) Daerah Kota Belud, Muhammad Syazwan Latun, berkata selepas menerima panggilan kecemasan jam 6.06 petang, seramai 10 anggota bergegas ke lokasi berserta sebuah jentera dan kenderaan utiliti Unit Bantuan Perkhidmatan Kecemasan (EMRS).

Katanya, operasi turut disertai pegawai Kementerian Kesihatan Malaysia (KKM), pihak perubatan hospital Kota Belud serta Polis Diraja Malaysia (PDRM).

“Disebabkan jalan ke lokasi terlalu curam, kami menukar laluan di Kampung Song-Song dan memakai pakaian perlindungan peribadi (PPE) sebelum berjalan kaki memasuki hutan sejauh satu kilometer termasuk menyeberangi Sungai Gading menggunakan empat bot milik penduduk kampung.

“Sebaik tiba, pihak paramedik mengesahkan mangsa meninggal dunia sebelum diusung keluar dari kawasan hutan, jam 2.50 pagi tadi dan diserahkan kepada pihak polis untuk tindakan lanjut,” katanya dihubungi hari ini.

Beliau berkata, mayat mangsa dihantar ke hospital Kota Belud manakala semua pihak terbabit operasi diarahkan membuat nyah cemar.

“Punca kejadian masih dalam siasatan sebelum operasi ditamatkan jam 3.10 pagi,” katanya. – BH Online


Kriteria, Syarat Pengeluaran i-Sinar Akan Ditambah Baik

KUALA LUMPUR: Kerajaan akan menambah baik kriteria dan syarat pengeluaran kemudahan i-Sinar di bawah Kategori Dua.

Menteri Kewangan, Tengku Datuk Seri Zafrul Tengku Abdul Aziz, berkata kerajaan sentiasa peka dengan keluhan dan isi hati rakyat terhadap pelbagai inisiatif seperti i-Sinar.

“Suara anda didengari dan penambahbaikan akan dilakukan segera,” katanya dalam satu hantaran di Facebook, hari ini.

Kemudahan i-Sinar pada kali pertama dilaksanakan oleh Kumpulan Wang Simpanan Pekerja (KWSP) hanya dibuka kepada ahli yang kehilangan pekerjaan.

Ia kemudiannya membuka kategori baharu yang membenarkan ahli belum mencapai umur 55 tahun, mengalami pengurangan pendapatan keseluruhan sebanyak 30 peratus dan ke atas termasuklah jumlah gaji, elaun dan elaun kerja lebih masa sejak 1 Mac 2020 supaya dapat mengeluarkan wang daripada Akaun 1 mereka.

KWSP dalam kenyataannya berhubung keputusannya tidak memberi kelulusan automatik i-Sinar bagi mereka yang memohon i-Lestari sebelum ini berkata, situasi ketika ia melancarkan i-Lestari dan i-Sinar adalah sangat berbeza.

Aktiviti ekonomi, katanya, terhenti sepanjang tempoh Perintah Kawalan Pergerakan (PKP), mulai Mac 2020, sebelum sektor ekonomi dibuka semula dan sebahagian besar pekerja kembali bekerja serta mencarum semula dengan KWSP.

Bagaimanapun, KWSP memahami situasi ekonomi berbeza bagi setiap ahli dan bergantung kepada sektor pekerjaan dan industri masing-masing.

Justeru, i-Sinar tersedia untuk membantu ahli terbabit.

KWSP juga sebelum ini menyatakan berpandukan Alokasi Aset Strategik (SAA), pelaburannya terbukti mampu bertahan sejauh ini walaupun ada cabaran unik dihadapi pasaran ketika ekonomi lembap.

Katanya, ia akan terus mempelbagaikan pelaburannya dalam pasaran domestik dan global dengan mempertimbangkan keperluan aliran tunai mencukupi setiap waktu, termasuk waktu melampau dan tidak diduga seperti wabak.

Pada asasnya, KWSP ialah pelaburan jangka panjang dan setiap keputusan pelaburan dibuat akan terus mempertimbangkan tanggungjawabnya untuk mengekalkan dana anggota, walaupun dalam situasi belum pernah terjadi seperti wabak ini.

Pada masa ini dan berpandukan struktur i-Sinar sedia ada, semua tindakan KWSP akan memastikan tiada impak kepada pasaran domestik. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mangsa Banjir Di Kota Marudu Terus Meningkat, 504 Dipindah

KOTA MARUDU: Bilangan mangsa banjir di daerah ini terus meningkat apabila seramai 504 penduduk membabitkan 167 keluarga dipindahkan ke ke dua pusat pemindahan sementara (PPS), setakat pagi tadi.

Jumlah itu meningkat berbanding 236 mangsa membabitkan 73 keluarga setakat 9 malam tadi.

Jurucakap Angkatan Pertahanan Awam Malaysia (APM) Sabah berkata, dua PPS yang dibuka adalah di Dewan Sekolah Kebangsaan (SK) Teritipan dan Dewan Sekolah Menengah Kebangsaan (SMK) Tandek.

“Seramai 253 penduduk terjejas banjir membabitkan 97 keluarga kini ditempatkan di PPS SMK Tandek manakala 251 mangsa melibatkan 70 keluarga berada di PPS Dewan Sekolah Kebangsaan (SK) Teritipan.

“Jumlah kemasukan mangsa banjir ke PPS terus bertambah ekoran keadaan paras air masih tinggi.

“Bagaimanapun, beberapa agensi keselamatan terdiri daripada APM, Jabatan Bomba dan Penyelamat Malaysia (JBPM) dan polis sudah membuat pemantauan di semua kampung yang telah dinaiki air,” katanya ketika dihubungi, hari ini. – FMT


Gunung berapi Soputan di Sulawesi meletus

JAKARTA: Pulau Sulawesi terus diancam bencana alam apabila Gunung berapi Soputan yang terletak di Kabuten Minahasa, Provinsi Sulawesi Utara, meletus pagi ini.

Gunung itu meletus pada 8.47 pagi tadi (waktu Indonesia Timur) dan mengeluarkan abu vulkanik berwarna kelabu setinggi 4,000 meter yang kepulannya menghala ke arah barat laut, namun setakat ini dilaporkan tidak menjejaskan aktiviti penduduk atau mengganggu operasi penerbangan pesawat.

Ketua Pusat Data Informasi dan Hubungan Masyarakat Badan Nasional Pengurusan Bencana (BNPB), Sutopo Purwo Nugroho, berkata pihak berkuasa Indonesia sudah mengeluarkan arahan melarang penduduk melakukan kegiatan dalam lingkungan empat kilometer dari gunung berkenaan.

Buat masa ini BNPB serta Badan Meteorologi, Klimatologi dan Geofisika (BMKG) sedang memantau perkembangan letusan gunung berapi itu, katanya.

Kali terakhir gunung berapi berketinggian 1,784 meter yang terletak kira-kira 56 km dari Kota Manado itu meletus ialah pada 2015.

Pada Jumaat lepas, Sulawesi Tengah dilanda gempa bumi dan tsunami yang menyebabkan lebih 1,000 orang disahkan terkorban setakat ini selain memusnahkan puluhan ribu bangunan dan kediaman.

Gempa bumi dengan kekuatan 7.4 pada Skala Richter itu turut mencetuskan lebih 250 gempa susulan sehingga kini.


‘Saya Tidak Obsesi Untuk Jadi PM’

KUALA LUMPUR: Presiden Parti Warisan Sabah (Warisan), Datuk Seri Mohd Shafie Apdal menegaskan bahawa beliau tidak mempunyai obsesi dan bernafsu untuk menjadi Perdana Menteri.

Bagaimanapun, beliau mungkin mempertimbangkan sekiranya ditawarkan jawatan Perdana Menteri pada masa depan.

Katanya, ia kerana jawatan itu membolehkannya berkhidmat di peringkat negara dan dapat menggunakan pengalaman yang dimilikinya selama 32 tahun dalam kerajaan dan politik untuk manfaat rakyat.

“Saya tidak obsesi dan bernafsu tinggi untuk menjadi Perdana Menteri atau memegang jawatan Timbalan Perdana Menteri.

“Tetapi kalau diambil kira dari sudut pengalaman yang dimiliki, mungkin ia jadi satu kualiti yang boleh ditawarkan dan mengapa tidak kita tawarkan diri,” katanya.

Beliau berkata demikian pada program ‘Bersama Shafie Apdal: Relevankah Warisan di Semenanjung’ yang dihoskan Tokoh Wartawan Negara, Tan Sri Johan Jaaffar dan disiarkan secara langsung di semua platform digital Sinar Harian pada Rabu.

Sepanjang perkhidmatannya, Mohd Shafie turut digelar ‘menteri kampung’ kerana menerajui beberapa kementerian yang dekat dengan rakyat.

Kementerian itu termasuklah Kementerian Kemajuan Luar Bandar dan Wilayah, Kementerian Perpaduan, Kebudayaan, Kesenian dan Warisan, Kementerian Perdagangan Dalam Negeri dan Hal Ehwal Pengguna dan Kementerian Penerangan. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tauke kedai runcit cabul pekerja ditahan

PEMILIK kedai runcit di Penampang ditahan selepas dipercayai mencabul pekerja perempuannya berusia 14 tahun semalam.

Dalam kejadian 12 tengah hari itu, mangsa yang baru tiga hari bekerja dikatakan sedang membersihkan bilik stor di kedai runcit berkenaan.

Lelaki warga Pakistan itu kemudian mendekati mangsa lalu memeluk mangsa dari arah belakang dan mencabulnya.

Susulan kejadian itu, mangsa membuat laporan polis pada hari sama.

Ketua Polis Daerah Penampang, Superintendan Mohd Haris Ibrahim berkata, berdasarkan laporan itu, sepasukan polis bertindak menahan suspek yang juga pemilik kedai runcit itu.

“Suspek berusia 20 tahun ditahan kerana didakwa mencabul remaja perempuan yang juga pekerjanya.

“Suspek direman untuk siasatan mengikut Seksyen 14(a) Akta Kesalahan Seksual Terhadap Kanak-Kanak 2017,” katanya hari ini.

Sementara itu, dalam kes berasingan, beliau berkata, polis turut menahan pengawal keselamatan kerana didakwa merogol remaja perempuan berusia 14 tahun.

“Suspek lelaki berusia 19 tahun ditahan susulan laporan polis yang dibuat bapa mangsa selepas mendapati suspek berada di bilik tidur anaknya (mangsa).

“Kes disiasat mengikut Seksyen 376 Kanun Keseksaan kerana merogol,” katanya. – Harian Metro


Sabah Catat 172 Kes Positif Covid-19 Baharu & 6 Kematian Hari Ini

KOTA KINABALU: Sabah hari ini kembali merekodkan kes baharu Covid-19 tiga angka iaitu 172 kes, meningkat 90 kes berbanding 82 kes yang direkodkan semalam.

Hari ini juga Sabah merekodkan bilangan kematian akibat Covid-19 tertinggi dengan sebanyak enam kematian dilaporkan, masing-masing empat di Tawau dan dua di Lahad Datu.

Jurucakap perkembangan harian Covid-19 Sabah, Datuk Masidi Manjun berkata, daerah Kota Kinabalu kembali mencatat kes baharu tertinggi berbanding daerah lain dengan 82 kes dilaporkan.

Katanya, daerah Tawau juga masih mencatat kes baharu yang tinggi dengan sebanyak 42 kes, diikuti Lahad Datu (15 kes) dan masing-masing enam kes di Sandakan dan Putatan.

Dalam perkongsian di akaun Twitter beliau hari ini, Masidi menjelaskan peningkatan mendadak kes baharu Covid-19 di ibu negeri berpunca daripada kes positif yang dikesan di Kluster Jalan Khidmat yang membabitkan pelajar dan warga Sekolah Menengah Kebangsaan Agama (SMKA) Kota Kinabalu.

“Kes harian di Sabah meningkat kepada 172 hari ini dengan Kota Kinabalu menyumbang 82 kes yang mana 72 kes adalah daripada Kluster Khidmat (sekolah berasrama). Sekolah itu kini dikenakan Perintah Kawalan Pergerakan Diperketatkan (PKPD),” katanya.

Secara keseluruhan, katanya sebanyak 90 kes atau 52.3 peratus daripada jumlah kes baharu Covid-19 hari ini adalah berpunca daripada kluster sedia ada, diikuti 53 kes (30.8 peratus) menerusi saringan kontak rapat dan 14 kes menerusi saringan bergejala.

Katanya, seramai 70 sembuh dan dibenarkan keluar hospital hari ini, manakala seramai 1,019 orang masih dirawat termasuk 80 orang dalam Unit Rawatan Rapi (ICU) dengan 18 daripadanya memerlukan alat bantuan pernafasan.

Sementara itu, Masidi yang juga Menteri Kerajaan Tempatan dan Perumahan negeri, berkata, kerajaan negeri bersetuju untuk melaksanakan PKPD di tiga taman perumahan di Lahad Datu bermula esok hingga 5 Mei depan.

Katanya, ia susulan kes tinggi direkodkan di ketiga-tiga lokaliti iaitu Taman Aman 3 (24 kes), Taman Aman Jaya (10 kes) dan Taman Palm Height (11 kes).

“Kementerian Kesihatan Malaysia (KKM) juga melaporkan masih berlaku penularan kes dalam kalangan penghuni taman terbabit dan kebanyakan kes membabitkan jangkitan serumah.

“Setelah membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP) dan atas nasihat KKM, kerajaan negeri bersetuju melaksanakan PKPD di tiga taman perumahan berkenaan berkuat kuasa esok hingga 5 Mei depan selaras dengan keputusan kerajaan Persekutuan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Kluster Industri Inanam Babitkan Pekerja Kilang Plastik

KOTA KINABALU: Kes positif baharu Covid-19 di Sabah meningkat kepada 99 kes berbanding 74 kes semalam, dengan satu kluster baharu, hari ini.

Kluster baharu iaitu kluster industri Inanam melaporkan 11 kes baharu, dengan kumulatif 20 kes positif. Kes indeks bagi kluster ini membabitkan pekerja kilang plastik yang dikesan menerusi saringan bergejala di Klinik Kesihatan Inanam.

Menteri Kerajaan Tempatan dan Perumahan, Datuk Seri Panglima Masidi Manjun berkata, peningkatan kes hari ini turut disumbangkan daripada kluster-kluster sedia ada termasuk kluster Sinsingon, Nabawan (12), kluster Kuala Punteh, Keningau (2) dan penghantaran pulang pendatang asing tanpa izin (PATI) ke Filipina yang berada di Tawau dengan 21 kes baharu.

Beliau berkata, daripada 99 kes baharu hari ini, Tawau mencatatkan kes tertinggi dengan 27 kes, diikuti dengan Keningau (21), Kota Kinabalu (16), Nabawan (12), Kota Marudu (6), Kalabakan (5), Sandakan (4), Tenom (3), Kota Belud (2), Kudat (2) dan satu kes di Papar.

Menurutnya, daripada 99 kes positif itu, sebanyak 38 kes dari saringan kontak rapat, saringan bergejala enam kes, saringan kluster baharu sedia ada 30 kes dan 25 kes adalah dari lain-lain kategori.

Kes pulih yang dilaporkan hari ini sebanyak 92 kes dengan bilangan kumulatif 52,161 kes. Manakala, kematian di Sabah kekal 377 kes.

Setakat ini, sebanyak 53,486 kes Covid-19 dilaporkan di Sabah dengan 629 kes aktif yang sedang menerima rawatan, iaitu 225 orang di hospital dan 402 orang di Pusat Kuarantin dan Rawatan Berisiko Rendah (PKRC) serta dua orang di Pusat Tahanan Sementara (PTS) atau penjara.

Terdapat 26 orang ditempatkan di Unit Rawatan Rapi (ICU) dan 11 orang memerlukan alat bantuan pernafasan.

Bilangan keseluruhan katil di hospital dan PKRC di Sabah 5,001 katil dan peratus penggunaan adalah 12.58 peratus. – BorneoToday


Merangkak 3 kilometer ke sekolah [VIDEO]

JAKARTA: Kecacatan langsung tidak menghalang semangat seorang kanak-kanak daripada mengejar ilmu apabila sanggup merangkak sejauh tiga kilometer setiap hari ke sekolah.

Dengan tangannya dipakaikan selipar, Mukhlis Abdul Kholik, 8, dari satu perkampungan di Sukabumi, Jawa Barat merangkak ke sekolah melalui jalan yang tidak rata setiap hari kerana tiada bas untuk membawanya ke situ.

Dia yang dipanggil Adul dilahirkan dengan kecacatan yang menjejaskan kakinya.

Daily Mail menyiarkan video menunjukkan Adul yang memakai kasut pada kakinya serta selipar di tangannya, ditemani seorang lagi budak lelaki dan seorang wanita untuk ke sekolah.

Menurut gurunya, Adul antara pelajar paling pintar dan bersemangat, serta gigih bersaing dengan rakan sekelas tidak kira sama ada ketika belajar atau bermain.

Guru besar sekolahnya, Epi Mulyadi berkata: “Dia sangat aktif setiap hari, walaupun mempunyai kekurangan dari segi fizikal.” – Agensi


Budak Tumbuk Mata Buaya Elak Dibaham

TAWAU: Tindakan nekad seorang kanak-kanak lelaki berusia 10 tahun menumbuk mata buaya berjaya menyelamatkannya daripada dibaham reptilia ganas itu di di Sungai Imam, Kampung Bombalai, Tawau, semalam.

Difahamkan, dalam kejadian kira-kira jam 3 petang itu mangsa turun ke sungai mahu mengalihkan perahu digunakan bapa saudaranya untuk menangkap ikan.

Bagaimanapun, mangsa tiba-tiba ditarik ke dalam sungai oleh buaya sebaik berada di dalam air.

Mangsa bergelut dan sedaya-upaya cuba melepaskan diri selain bertindak menumbuk badan dan mata buaya itu.

Reptilia itu melepaskan gigitannya sebelum kanak-kanak terbabit diselamatkan ahli keluarganya yang berada di lokasi.

Menurut seorang daripada keluarga mangsa yang mahu dikenali sebagai Din, 34, berkata sebaik mengetahui kejadian itu dia bergegas membawa mangsa ke Hospital Tawau.

“Akibat gigitan buaya itu, paha kanannya terkoyak. Mangsa berada dalam keadaan stabil dan menerima rawatan lanjut di hospital,” katanya ketika ditemui di sini, hari ini.

Dalam pada itu, Pegawai Jabatan Hidupan Liar (JHL) Tawau, Sailun Aris ketika dihubungi, mengesahkan insiden berkenaan.

“Berikutan kejadian itu, kita gerakkan sepasukan pegawai dan anggota ke lokasi kejadian pagi ini untuk meninjau sebelum memasang perangkap.

“Kes ini adalah yang pertama kali membabitkan serangan buaya ke atas penduduk di kawasan ini walaupun sebelum ini pernah menerima aduan kehadiran haiwan berkenaan,” katanya.


Siswa Bunuh Tukang Urut Tidak Setuju Dengan Harga ‘Service Extra’

Surabaya: Seorang siswa sebuah universiti sanggup menggunakan wang saku untuk kegunaan kuliah demi memuaskan nafsu dengan melanggan tukang urut wanita, Selasa lalu.

Bagaimanapun, ia berakhir dengan tragedi apabila lelaki berkenaan membunuh wanita bernama Monika itu.

Ia selepas bertengkar kerana tidak berpuas hati dengan bayaran yang diminta wanita itu untuk perkhidmatan ‘tambahan’.

Portal Kompas melaporkan suspek berkenalan dengan mangsa menerusi media sosial sebelum bersetuju mendapatkan perkhidmatan urutan yang ditawarkan wanita berkenaan dengan harga 900,000 Rupiah (kira-kira RM270).

Suspek mengakui menggunakan wang kuliah pemberian ibu bapanya bagi mendapatkan perkhidmatan urutan itu sebelum mengajak mangsa ke rumah sewanya.

Sebaik tiba, mangsa menawarkan perkhidmatan ‘tambahan’ kepada suspek dengan memberi syarat lelaki perlu membayar 300,000 Rupiah (kira-kira RM90) sebelum melakukan hubungan intim.

“Belum sempat melakukan hubungan intim, tukang urut itu sudah meminta bayaran namun saya enggan menyebabkan dia marah dan mahu menjerit meminta tolong.

“Terkejut dengan tindakan wanita itu selain bimbang perbuatan itu diketahui umum, saya mengambil pisau lipat sebelum menikam lehernya,” kata suspek di Balai Polis Surabaya seperti dilaporkan Surya.co.id pada Rabu.

Ketua Polis Surabaya, Hartoyo berkata, suspek kemudian cuba untuk membakar mayat mangsa namun bimbang api pembakaran akan turut merosakkan rumah menyebabkan lelaki itu membatalkan hasratnya.

Katanya, polis yang mendapat maklumat mengenai kejadian itu kemudian segera mengesan suspek sebelum berjaya menahannya di rumah ibu saudaranya di Kota Surabaya untuk siasatan lanjut.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sudah dua tahun hilang…

POLIS Kinabatangan masih meneruskan usaha mengesan anggota polis Pasukan Gerakan Am (PGA) yang dilaporkan hilang dalam insiden bot karam, dua tahun lalu.

Pemangku Ketua Polis Daerah Kinabatangan, Asisten Superintendan Azwan Abdul Wahab berkata, walaupun gagal dikesan sehingga kini, namun usaha mencari mangsa masih diteruskan.

Katanya, setakat ini, pihaknya masih belum menerima sebarang petunjuk mahupun laporan berhubung mangsa dan berharap kes berkenaan dapat diselesaikan.

“Sehubungan itu, orang ramai yang mempunyai maklumat berhubung kejadian itu ataupun lokasi terkini mangsa diminta menghubungi polis dalam kadar segera.

“Sebarang maklumat boleh disalurkan dengan menghubungi Ibu Pejabat Polis Daerah (IPD) Kinabatangan di talian 089-561891 atau Sub Inspektor Abdul Baik Rayuman di talian 016-8000972,” katanya dalam satu kenyataan, hari ini.

Katanya, kes berkenaan masih dibuka dan diklasifikasikan sebagai kes Orang Hilang (OH).

Terdahulu, dalam kejadian 20 Julai 2017 itu, mangsa Koperal Muhd Hanip @ Musley Nuap @ Taufik, 40, dilaporkan hilang selepas bot dinaiki bersama dua lagi individu karam di perairan Kampung Tundun Bohangin.

Mayat seorang lagi anggota PGA iaitu Walter Dennis ditemui di kawasan pesisir pantai Kuala Kinabatangan, manakala seorang lagi berjaya diselamatkan.

Difahamkan, ketika kejadian, mangsa sedang dalam tugasan sebelum berlaku insiden bot karam berkenaan. – Harian Metro


Lelaki Rogol Sembilan Budak Dihukum Kembiri Kimia

JAKARTA: Seorang perogol yang merogol sembilan budak perempuan bakal menjadi pesalah pertama di Indonesia menjalani hukuman kembiri kimia.

Tribun melaporkan, Muh Aris Syukur, 20, diarahkan menjalani hukuman itu oleh mahkamah Jawa Timur, selain penjara 12 tahun dan denda 100 juta rupiah (RM29,500).

Aris didapati bersalah merogol ke atas sembilan budak perempuan antara 2015 hingga 2018 di Mojokerto tetapi tidak ditangkap sehinggalah tahun lalu, lapor Coconuts Jakarta.

Menurut Tribun, ada antara mangsanya berusia tadika yang dirogol di sebuah rumah kosong selepas melihat kanak-kanak berkenaan bermain ketika dia pulang dari kerja.

Surya.co.id memetiknya berkata: “Saya sebenarnya sukakan wanita dewasa tetapi tiada yang mahukan saya. Akhirnya saya mencuba kanak-kanak untuk melepaskan nafsu.”

Dia dilaporkan berkata, lebih rela dihukum mati daripada kembiri kimia.

Walaupun dipersetujui Presiden Joko Widodo, belum ada cara kembiri kimia dibuat di negara itu. Susulan itu, tarikh pelaksanaan hukuman belum dapat ditetapkan.

Hukuman kembiri kimia juga mendapat halangan dari industri perubatan di Indonesia yang menganggap kembiri kimia bertentangan dengan etika mereka.

Persatuan Doktor Indonesia (IDI) berkata, doktor tidak akan menjalankan prosedur berkenaan kerana ia melanggar edaran 2016 oleh Majlis Kehormatan Etika Kedoktoran (MKEK).

“Berdasarkan bukti saintifik, kembiri kimia tidak menghalang keinginan pelaku untuk melakukan keganasan seksual,” kata pengerusi IDI, Ilham, Oetama Marsis dalam kenyataan rasmi pada 2016.

Kembiri kimia pernah digunakan di beberapa negara dengan cara menyuntik pesalah menggunakan ubat ‘anaphrodisiac’ untuk menurunkan nafsu seksual dan libido.

Rawatan itu bertahan sekurang-kurangnya tiga hingga lima tahun dan beberapa negara Scandinavia yang mempraktikkan prosedur itu membuktikan kadar keganasan seksual ke atas kanak-kanak menurun daripada 40 peratus kepada lima peratus, lapor The Sun. – Agensi


Laksana PKP Menyeluruh Sebelum Aidilfitri – Pakar

KUALA LUMPUR: Kerajaan perlu bertindak segera dengan melaksanakan Perintah Kawalan Pergerakan (PKP) secara menyeluruh berikutan kadar peningkatan jangkitan COVID-19 negara ketika ini antara yang terpantas di dunia.

Pakar virologi Universiti Malaya (UM), Prof Dr Sazaly Abu Bakar, berkata PKP perlu dikuatkuasakan menjelang sambutan Aidilfitri kerana dijangkakan kes harian boleh meningkat melebihi 5,000 dalam masa terdekat.

“Kadar peningkatan kes kita sebenarnya sudah melebihi India yang jumlah penduduknya adalah 1 bilion, sementara populasi di Malaysia sekadar 32 juta.

“Kadar kes dalam negara naik mendadak, dan sekarang negara berada dalam fasa kritikal,” katanya ketika dihubungi BH, di sini, hari ini.

Sebanyak 4,519 kes positif baharu COVID-19 direkodkan semalam, manakala 3,733 kes hari ini menjadikan jumlah kes kumulatif meningkat kepada 440,677 setakat tengah hari tadi.

Beliau yang juga Pengarah Pusat Penyelidikan dan Pendidikan Penyakit Berjangkit Tropika (TIDREC), berkata memandangkan kerajaan berdepan kesukaran untuk memastikan rakyat kekal berdisiplin dan mematuhi SOP khususnya menjelang sambutan Aidilfitri, langkah melaksanakan PKP adalah jalan akhir bagi mengekang pertambahan kes.

“Agak sukar untuk memastikan rakyat patuh SOP pada hari raya nanti, pasti ada yang saling berkunjung, bersalaman dan membuka pelitup muka ketika datang ke rumah saudara mara.

“Jadi, satu-satunya jalan yang ada adalah laksanakan PKP secara menyeluruh termasuk tutup kegiatan ekonomi sekurang-kurangnya dalam tempoh 21 hari bagi mengehadkan pergerakan rakyat,” katanya.

Sazaly berkata, sekiranya kes melebihi 5,000, sistem kesihatan berisiko untuk lumpuh dan jumlah kematian tentu akan meningkat.

“Kadar pesakit kritikal di hospital buat masa ini adalah tinggi dan realitinya, kita sudah masuk ke fasa terpaksa menggunakan ventilator, ini bermakna lebih kurang 50 peratus pesakit yang menggunakan alat bantuan pernafasan tidak akan pulih.

“Sekarang kita ada sekitar 300 pesakit di hospital yang menggunakan ventilator, jadi separuh daripadanya berdepan risiko kematian,” katanya.

Tambahnya, sudah tiba masanya Kementerian Kesihatan (KKM) mendedahkan kematian pesakit akibat COVID-19 kerana antara satu cara meyakinkan masyarakat bahawa angka yang dilaporkan setiap hari adalah benar.

“Jika di Amerika Syarikat, kerajaan memaparkan gambar individu yang terkorban akibat COVID-19, siapa mereka, pekerjaan dan sumbangan kepada negara.

“Daripada situ, rakyat menjadi lebih sensitif dan peka bahawa wabak ini benar-benar serius dan menyedarkan bahawa maklumat KKM mengenai angka harian COVID-19 adalah benar,” katanya.

Beliau berkata, strategi KKM sebelum ini yang menyasarkan untuk melandaikan lengkuk COVID-19 sudah tidak relevan dengan gelombang jangkitan yang luar biasa.

“Jika kita sekadar melandaikan lengkuk jangkitan, maknanya rakyat akan hadapi lagi situasi membimbangkan pada masa akan datang.

“Keadaan lebih sukar sekarang kerana individu yang dijangkiti menunjukkan gejala lebih cepat iaitu seawal hari ketiga.

“Ini bermakna virus membiak dengan lebih cepat dan dalam tempoh ini, penularan lebih senang berlaku kerana kebanyakannya tidak ada simptom atau bergejala rendah,” katanya.

Beliau turut menyarankan kerajaan menjadikan negara yang berjaya mengawal penularan COVID-19 melalui pendekatan perintah berkurung sepenuhnya sebagai contoh terbaik.

Katanya, China, Australia, New Zealand dan Taiwan mengenakan peraturan yang ketat dalam tempoh perintah berkurung sehingga berjaya menurunkan kadar jangkitan sehingga ekonomi dan kegiatan sosial rakyat kembali berjalan seperti biasa. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP 2.0: Hanya Dua Individu Dibenar Dalam Sebuah Kenderaan

KOTA KINABALU: Susulan pelaksanaan Perintah Kawalan Pergerakan (PKP) selama 14 hari bermula 13 hingga 26 Jan ini, sekatan rentas negeri dan daerah turut dikuatkuasakan.

Dengan itu, operasi sekatan jalan raya (SJR) akan turut dijalankan sepanjang tempoh berkenaan.

Menteri Kerajaan Tempatan dan Perumahan merangkap Jurucakap Covid-19 Sabah, Datuk Seri Masidi Manjun berkata, hanya dua anggota isi rumah dibenarkan dalam sebuah kenderaan untuk keluar membeli barangan keperluan di pasar raya atau kedai runcit berdekatan.

Katanya, mana-mana individu yang ingkar dengan larangan ini boleh dikenakan kompaun maksimum RM1,000.

Beliau berkata, pelaksanaan PKP di Sabah itu dilakukan berdasarkan penilaian risiko oleh Kementerian Kesihatan Malaysia (KKM) dan Majlis Keselamatan Negara (MKN) yang mengesahkan jumlah kes harian Covid-19 di Sabah masih lagi tinggi dan menunjukkan peningkatan kes.

Dalam pada itu, Masidi berkata, pelaksanaan Perintah Kawalan Pergerakan Diperketatkan (PKPD) di Kg Paginatan dan Kg Maringkan, Ranau ditamatkan hari ini, seperti yang dijadualkan.

Sehingga kini, KKM telah melaksanakan sebanyak 424 ujian saringan di Kg. Paginatan dan daripada jumlah itu sebanyak 45 kes positif direkodkan. Manakala di Kg. Maringkan, 166 ujian saringan telah dilaksanakan dan secara kumulatif merekodkan sebanyak 23 kes positif.

Katanya, KKM mengesahkan baki kes aktif di kedua-dua lokaliti ini menunjukkan trend penurunan dan terkawal. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dipercayai Beragama Islam, Kecantikan Selebriti Uighur Ini Tarik Lebih 65 Juta Pengikut

Memiliki wajah menawan, berkulit mulus dan bermata bulat, Dilraba Dilmurat membuatkan ramai orang terpesona melihat kecantikannya baik lelaki atau wanita.

Jika dilihat pada namanya sahaja, pasti ramai yang tertanya-tanya asal usul gadis ini yang berbeza dengan selebriti China yang lain, bahkan mungkin ada yang terfikir jika dia mempunyai darah campuran.

Dilraba Dilmurat (دىلرەبا دىلمۇرات) atau dikenali sebagai Dilireba merupakan aktres berketurunan Uighur yang dilahirkan di Urumqi, ibu negeri Xinjiang atau dahulunya dikenali sebagai Turkistan Timur.

Sebab itulah wajahnya juga berbeza daripada selebriti Asia yang lain.

Artis yang kini telah menarik lebih 65 juta pengikut di laman sosial China (Weibo) memulakan kerjayanya sebagai watak utama dalam filem Uighur bertajuk “Anarhan” pada 2013 yang diadaptasi dari kisah benar.

Filem itu berlatarbelakangkan sebuah kampung di Kashgar, Xinjiang pada tahun 1940 hingga awal 1950, ketika mana penduduk di sana memperjuangkan kemerdekaan wilayah berkenaan.

Dilahirkan di wilayah Xinjiang dan beretnik Uighur yang kebanyakannya beragama Islam, selebrirti ini sering menimbulkan persoalan dalam kalangan peminat. Walaupun tidak pernah mengakui keIslamannya, ada peminat yang percaya bahawa beliau merupakan seorang yang beragama Islam.

to all those people who say that Dilraba Dilmurat is not a muslim *2013 She posted this on her real weibo account with 42m followers*👋❤#迪丽热巴 #dilireba #dilrabadilmurat #sweetdreams #TenMilesofPeachBlossom pic.twitter.com/OswnEJm4OX


Bantah PSS: Taktik Pembangkang Teruskan Kelangsungan Politik – Peter

TENOM, 21 Dis: Menteri Pembangunan Infrastruktur Sabah Datuk Peter Anthony menyifatkan tindakan pihak pembangkang membantah pelaksanaan Pas Sementara Sabah (PSS), sebagai taktik meneruskan kelangsungan politik.

Peter yang juga Naib Presiden Parti Warisan Sabah (Warisan) berkata pembangkang juga dilihat seolah-olah menjadikan pelaksanaan PSS sebagai modal, untuk membantah setiap tindakan baik dilakukan kerajaan.

“Saya percaya mereka (pembangkang) sebenarnya faham tentang kepentingan PSS ini, namun berpura-pura tidak faham dan jadikan ia modal demi kelangsungan politik mereka.

“Tapi saya percaya rata-rata orang Sabah tahu siapa sebenarnya mereka ini. Saya percaya lambat laun, mereka akan menerima juga pelaksanaan PSS ini,” katanya kepada pemberita selepas menghadiri Majlis Santai Krismas Pusat Daerah Mengundi Pamilaan di Kampung Ulu Tipoh, dekat sini, hari ini.

Beliau berkata demikian ketika ditanya tindakan pembangkang yang membantah pelaksanaan PSS di Sabah.

Peter berkata PSS adalah bukti komitmen kerajaan pimpinan Warisan dan Pakatan Harapan dalam menangani masalah pendatang tanpa izin (PTI) di Sabah.

Beliau berkata kegagalan kerajaan terdahulu mencari kaedah penyelesaian terbaik kepada masalah PTI seharusnya membuka mata rakyat mengenai kepentingan pelaksanaan PSS ini.

“Pelaksanaan PSS ini adalah baik, kerana ia membolehkan kerajaan mendapat maklumat terperinci mengenai keberadaan pemegang pas, termasuk tempat mereka bekerja kerana ia mempunyai mikro cip keselamatan,” katanya.

Pada September lepas, Kementerian Dalam Negeri mengumumkan akan memperkenalkan PSS bagi menggantikan tiga dokumen warga asing di Sabah pada tahun hadapan.

Tiga dokumen dimaksudkan adalah Kad Burung-Burung, Sijil Banci dan IMM13.

Pengeluaran kad PSS itu akan dikuatkuasakan pada 1 Jun 2020 dengan kriterianya juga mempunyai ciri-ciri keselamatan seperti biometrik, gambar dan cap jari.


Anwar Jangka Jadi PM Tahun Depan

KUALA LUMPUR: Datuk Seri Anwar Ibrahim membayangkan akan mengambil alih tampuk pentadbiran negara sekitar tahun depan.

Presiden PKR itu berkata, biarpun tiada tarikh yang tepat, peralihan kuasa yang akan menyaksikan beliau dilantik sebagai Perdana Menteri Malaysia ke lapan bagi menggantikan Tun Dr Mahathir Mohamad itu dijangka berlaku tahun 2020.

“Ada persefahaman bahawa ia sepatutnya berlaku dalam tempoh itu, tetapi saya tidak begitu pasti mengenai bulan yang tepat.

“Bagaimanapun, ada persetujuan bahawa beliau (Dr Mahathir) akan meletak jawatan dan itulah yang saya fahamkan,” katanya dalam satu temubual dengan wartawan Bloomberg Television, Haslima Amin, hari ini.

Anwar ditanya mengenai sama ada peralihan kuasa akan berlaku selepas dua tahun Dr Mahathir memegang jawatan itu.

Beliau yang juga Ahli Parlimen Port Dickson bagaimanapun menolak dakwaan kononnya Menteri Hal Ehwal Ekonomi, Datuk Seri Mohamed Azmin Ali atau Menteri Besar Kedah, Muhkriz Mahathir akan menjadi pesaingnya untuk memegang jawatan yang dijanjikan.

Persoalan mengenai bila Anwar akan mengambil alih jawatan sebagai perdana menteri bermula selepas Pakatan Harapan (PH) memenangi Pilihan Raya Umum ke-14 (PRU-14), tahun lalu.

Dalam temubual itu, Anwar turut ditanya mengenai kesan pembakaran hutan di Indonesia yang mengakibatkan keadaan jerebu sehingga memaksa penutupan banyak sekolah di Malaysia.

“Seharusnya kita marah kerana ini membabitkan ekologi. Ia bukan perkara kecil, ia menjejaskan jutaan penduduk,” katanya yang mahukan Kerajaan Malaysia, Singapura dan Indonesia mengambil tindakan tegas terhadap isu alam sekitar berkenaan.

Beliau juga meminta syarikat yang bertanggungjawab dalam kebakaran mengakibatkan berlaku cuaca jerebu untuk menanggung sebahagian daripada kos kerugian.

Sementara itu, Anwar turut menggesa supaya kontrak Projek Landasan Keretapi Pantai Timur (ECRL) yang pernah dikaitkan dengan bekas Perdana Menteri, Datuk Seri Najib Razak, dikaji semula.


‘Dia Terpengaruh Dengan Filem Dewasa’ – Suami Jual Isteri Di Twitter Untuk Digauli Dua Delaki Sekali Gus

Media sosial seharusnya digunakan secara bijak dan tidak disalahgunakan untuk tujuan yang tidak baik.

Tetapi bagi seorang lelaki di Jawa Timur, Indonesia ini nekad menjual isterinya di media sosial kepada lelaki hidung belang.

Bahkan, dia juga membenarkan isterinya digauli beberapa lelaki lain dalam satu masa.

Terdahulu, viral di media sosial polis menahan suspek di sebuah hotel di Tuban, Jawa Timur.

Suspek, Ardian Elga Mardhini, 28, bekerja sebagai pemandu lori, menjual isterinya melalui Twitter dan memberikan alasan dia berbuat demikian kerana masalah ekonomi serta mempunyai fantasi seksual pelik.

Suspek ditahan pada 20 Mac 2020, bersama isterinya dan dua lagi suspek lain di bilik hotel tersebut.

Ketika diserbu, dua daripadanya sedang tidur, manakala dua lagi berada di dalam bilik mandi.

Ketua Polis Daerah Tuban, Ruruh Wicaksono berkata, siasatan mendapati suspek telah menjual isterinya sebanyak sembilan kali untuk melakukan aksi threesome di beberapa bandar.

Siasatan juga mendapati, terdapat dua kali transaksi wang dilakukan di Tuban di mana Ardian memperolehi 1.5 juta rupiah (RM405) hingga 6 juta rupiah (RM1,620).

“Suspek menjual isterinya melalui Twitter. Suspek mengaku dia terpengaruh dengan filem dewasa. Mereka ditahan di sebuah hotel di Tuban.

“Alasannya, ada masalah kewangan dan selain itu dia selalu menonton filem biru. Suspek mendapat untung ‘bersih’ 4 juta rupiah (RM1,080) selepas membayar kos penginapan hotel,” katanya.

Difahamkan, isteri suspek pernah menolak cadangan Ardian yang mahu menjualnya di media sosial. Setelah puas dipujuk, akhirnya wanita itu bersetuju.

Ardian juga mengaku perbuatan itu dilakukan di atas kesepakatan bersama isterinya.

“Ini atas dasar bersama. Hasil (wang) saya berikan kepada isteri,” kata Ardian sambil tertunduk malu.

Ardian bagaimanapun mengaku bersalah dan menyesal menjual isterinya di media sosial. Suspek kini berdepan dengan tindakan undang-undang dan bakal berdepan dengan hukuman penjara enam tahun.


PPM Rampas 13,148 Batang Rokok Tidak Bercukai, Seorang Warga Pakistan Ditahan

KOTA KINABALU: Seorang penjaga kedai runcit ditahan selepas menemui 13,148 batang rokok tidak bercukai yang disorok di stor, dapur dan di bawa meja kaunter kedai berkenaan di Pulau Gaya, di sini semalam.

Suspek lelaki berusia 27 tahun warga Pakistan ditahan Pasukan Polis Marin (PPM) Kota Kinabalu bersama Jabatan Kastam dalam ‘Operasi Inter Agensi’ kira-kira jam 10 pagi.

Komander PPM Wilayah 4 Sabah, Asisten Komisioner Mohamad Pajeri Ali berkata, bertindak atas maklumat Unit Risik Marin dan aduan awam, anggota PPM Kota Kinabalu bersama pegawai Jabatan Kastam melakukan pemeriksaan.

“Hasil pemeriksaan yang dijalankan ke atas kedai runcit itu menahan penjaga kedai berkenaan selepas menemui sejumlah 13,148 batang rokok yang disorok di bawa meja kaunter kedai, dapur dan stor.

“Tangkapan dan rampasan dibawa ke pejabat Jabatan Kastam Kota Kinabalu untuk tujuan siasatan,” katanya menerusi kenyataan media.

Mohamad Pajeri berkata pihaknya turut merampas telefon bimbit suspek dan satu unit kunci kedai berkenaan.

“Keseluruhan nilai rampasan selepas cukai dianggarkan bernilai RM9,861.

“Operasi bersama ini memberi tumpuan terhadap penyeludupan dan penjualan rokok tidak bercukai di kawasan tanggungjawab,” katanya.

Kes disiasat mengikut Seksyen 135(1)(d) Akta Kastam 1967.


Dahan Besar Tembus Badan 2 meter

Seorang penunggang motosikal amat bernasib baik apabila ditusuk dahan besar sepanjang dua meter selama lapan jam selepas kemalangan jalan raya.

Sean Foster, 27, dari Perth berkata, ketika kejadian dia menunggang motosikalnya pada kelajuan 80 kilometer sejam dan tidak nampak dahan itu di laluannya disebabkan silau.

“Saya dapat rasakan ada sesuatu tidak kena tetapi tidak dapat melihat sendiri. Cuma ketika itu saya tahu memang saya ditusuk dahan berkenaan.

“Pada mulanya saya menyentuh bahagian depan sebelum meraba pula di belakang,” katanya kepada 7News.

Dahan itu terpaksa dipotong untuk membolehkan Foster menaiki helikopter serta ambulans.

Sementara itu, pakar yang merawatnya, Sana Nasim berkata, Foster bernasib baik kerana dahan itu tidak mengenai sebarang organ penting sebaliknya hanya menembusi kulit serta ototnya.

“Jika dahan itu hanya menembusi beberapa inci ke kiri, pasti organ lebih penting akan terkena dan menyebabkan kecederaan serius,” katanya. – Agensi


Saya rasa lega

GRESIK (Indonesia): “Saya tidak menyesal, malah lega kerana tiada siapa lagi yang mahu membebel dengan saya,” kata seorang lelaki yang ditangkap kerana menyembelih ibunya sendiri dengan menggunakan sabit.

Rozikin, 28, ditangkap selepas dia menyembelih ibunya, Ranis, 55, di ruang tamu rumah mereka di Desa Madumulyorejo, Jawa Timur semalam.

Tribun News melaporkan, Rozikin memberitahu, dia membunuh ibunya selepas tidak tahan dengan bebelan mangsa.

“Ibu membebel sejak malam gara-gara saya tidak mahu menghantar makanan ke masjid. Suruh orang lain kan boleh, budak-budak lain juga ramai kenapa hanya saya sahaja disuruh. Dia membebel tidak berhenti-henti,” katanya.

Rozikin memberitahu, dia tidak menyesal dengan perbuatannya itu malah berasa lega kerana tiada sesiapa lagi yang memarahinya lagi.

“Saya biasa sahaja, mengapa mahu menangis. Saya tidak menyesal. Hati saya panas. Saya mengasah sabit dan terus mengelar leher ibu yang duduk di ruang tamu,” ujarnya.

Sementara itu, jurucakap polis Gresik, Wahyu Sri Bintoro berkata, Rozikin ditangkap ketika bersembunyi di sebelah rumahnya dan polis turut merampas sabit yang digunakan dalam pembunuhan itu. – Agensi


Akibat Ikut Trend Tulis Atas Kotak, 2 Staf KFC Dibuang Kerja Serta Merta

Trend menulis mesej di atas kotak memang tengah hangat sampaikan ramai yang membuatnya.

Ada yang buat disebabkan memang berniat nak sampaikan mesej yang berguna dan ada pula yang buat hanya sekadar ingin berhibur semata-mata.

Baru-baru ini, ada staf dari restoran makanan segera yang menyampaikan pesanan mereka kepada orang ramai dan tular di media sosial.

Apa yang di tulis di atas kotak itu memaparkan mesej kepada pelanggan restoran makanan segera itu dan ianya berbentuk kritikkan.

Apa yang mereka buat itu mengundang padah dan dikatakan telah dibuang kerja kerana tindakan mereka itu menjadi satu isu, padahal tak dilarang langsung pun menggunakan motorsikal untuk pandu-lalu.

Ada juga yang hanya berjalan kaki di pandu-lalu. Ianya adalah hak pelanggan untuk menggunakan motosikal ataupon berjalan kaki di pandu-lalu kerana mereka juga pelanggan yang menyumbangkan keuntungan lepada restoran makanan segera tersebut.

Dengar cerita benda ini tersebar setelah dimuat naik oleh seorang pengguna Facebook yang mengkritik atas penghinaan dua orang staf restoran makanan segera itu atas penghinaan menggunakan motosikal di pandu lalu.

Kemudian, pihak pengurusan restoran itu sendiri menelefon dan meminta maaf kepada pengguna Facebook itu atas tindakan stafnya.

Ada satu penjelasan video dari staf tersebut yang mengatakan mereka memaparkan mesej seperti itu bukanlah untuk mengkritik, tapi kerana tidak dapat mengesan kedatangan motosikal apabila menggunakan pandu-lalu.

OHMEDIA : BERFIKIR DULU SEBELUM BUAT SESUATU


Warga emas ditahan disyaki rogol kanak-kanak lembam

KOTA KINABALU: Seorang lelaki warga emas mempunyai tiga cucu ditahan polis selepas disyaki merogol seorang kanak-kanak berusia 11 tahun di rumahnya di Jalan Lintas, di sini, tengah malam tadi.

Suspek berusia 66 tahun ditahan kira-kira jam 12 tengah malam selepas polis menerima laporan mengenai kejadian itu, petang semalam.

Difahamkan, suspek dipercayai melakukan perbuatan terkutuk itu di rumahnya pada Jun 2018 lalu.

Ketika itu, suspek mengajak mangsa yang juga jirannya masuk ke rumah lalu membawanya ke dalam bilik tidur sebelum bertindak merogol mangsa yang juga orang kurang upaya (OKU) lembam.

Kejadian yang menimpa mangsa itu terbongkar apabila rakan kepada mangsa menceritakan kepada ibu mangsa pada 3 Mac lalu.

Ketua Polis Daerah Kota Kinabalu, Asisten Komisioner Habibi Majinji ketika dihubungi, mengesahkan mengenai kejadian itu dan siasatan lanjut masih dijalankan.

“Susulan laporan daripada keluarga mangsa, sepasukan polis menahan suspek di rumahnya tengah malam tadi.

“Soal siasat masih dijalankan dan kes disiasat mengikut Seksyen 376 Kanun Keseksaan,” katanya. – Berita Harian


CEO Nafi Tidak Bayar Gaji Pemain Sabah FC

KOTA KINABALU: Pengurusan Sabah FC menafikan dakwaan pihak tertentu mengenai pemain pasukan itu yang dikatakan tidak dibayar gaji selama tiga bulan.

Ketua Pegawai Eksekutif (CEO) Sabah FC, Khairul Firdaus Akbar Khan, berkata beliau mengakui memang berlaku kelewatan pembayaran gaji, namun tidak pernah tertunggak lebih daripada sebulan.

Beliau juga menafikan pemain mengambil tindakan memboikot sesi latihan pasukan itu semalam disebabkan isu pembayaran gaji seperti tersebar di media sosial sejak malam tadi.

“Setakat ini tiada pemain yang memboikot sesi latihan petang semalam. Latihan selesai awal manakala pemain diminta berehat sebelum terbang ke Pulau Pinang hari ini.

“Pihak pengurusan menyangkal dakwaan yang disebarkan itu. Ia bukan datang daripada kenyataan media rasmi yang dikeluarkan Sabah FC,” katanya dalam satu kenyataan, di sini, hari ini.

Beliau mengulas dakwaan kononnya berlaku tunggakan gaji pemain selama tiga bulan yang dikhuatiri menjejaskan semangat pemain dalam aksi Liga Super seterusnya.

Satu hantaran menerusi Facebook malam tadi turut mendakwa sesi latihan dibatalkan selepas pemain Sabah FC memboikot program berkenaan dipercayai ada kaitan dengan isu kelewatan pembayaran gaji.

Firdaus berkata, sejak mengambil alih pengurusan Sabah FC selama tiga bulan pihaknya sentiasa melakukan yang terbaik untuk memastikan pasukan Sang Badak itu dalam landasan terbaik.

“Pihak pengurusan tidak pernah mengabaikan masalah yang dihadapi pemain sama ada di luar atau dalam padang sehingga menjejaskan prestasi Sabah FC.

“Komunikasi di antara pengurusan dengan pemain sangat baik. Pihak pengurusan yakin selepas ini semuanya akan berjalan dengan lancar dan masalah seperti ini tidak berulang lagi pada masa depan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas ADUN Sekong umum keluar UMNO

SANDAKAN, 11 Dis – Bekas Anggota Dewan Undangan Negeri Sekong Datuk Samsudin Yahya hari ini mengumumkan keluar dari Parti UMNO.

Keputusan beliau itu turut disertai beberapa Ahli Jawatankuasa Bahagian UMNO Batu Sapi iaitu Timbalan Ketua bahagian itu Zantapha Jainil Abidin, Naib Ketua Wanita Suhana Ag Tahir dan Ketua Puteri Hazulizah Md Dani.

Samsudin pada sidang media di sini berkata keputusan itu dibuat selepas mereka hilang kepercayaan kepada Ketua Bahagian UMNO Batu Sapi (Khairul Firdaus Akhbar Khan) kerana gagal memulihkan keyakinan dan kepercayaan rakyat serta ahli parti.

Bagaimanapun, katanya mereka masih meletakkan kepercayaan kepada Pengerusi Badan Perhubungan UMNO Sabah Datuk Hajiji Noor.

“Kami akan menyokong penuh apa juga langkah yang diambil Hajiji untuk membawa hala tuju wadah perjuangan kami seterusnya.

“Kami juga menzahirkan sokongan penuh kepada Perdana Menteri Tun.Dr Mahathir Mohamad,” katanya.

Samsudin yang menyertai UMNO sejak 27 tahun lepas, pernah menjadi ADUN Sekong serta Ketua Bahagian UMNO Batu Sapi selama 15 tahun selepas memenangi tiga pilihan raya sebelum gagal mempertahankan kerusi Dewan Undangan Negeri (DUN) Sekong pada Pilihan Raya Umum ke-14 (PRU-14) lepas.

Kerusi DUN Sekong dimenangi calon Parti Warisan Sabah Arifin Asgali yang mendapat 6,470 undi, manakala Samsudin memperolehi 4,705 undi.?

Samsudin berkata perlunya ada satu parti yang boleh dijadikan sandaran membela kepentingan hak keistimewaan orang Melayu dan Bumiputera Sabah agar  selari dengan pucuk kepimpinan politik di peringkat nasional hari ini.


Covid-19: 2,295 Kes Baharu, 9 Kematian Hari Ini

PUTRAJAYA: Kes jangkitan baharu Covid-19 di negara hari ini merekodkan sebanyak 2,295 kes dengan sembilan kematian.

Ketua Pengarah Kesihatan, Tan Sri Dr Noor Hisham Abdullah berkata, jumlah keseluruhan positif Covid-19 di Malaysia meningkat kepada 117,373 kes dengan kebolehjangkitan sebanyak 22,398 kes.

Beliau berkata, Kementerian Kesihatan Malaysia (KKM) turut merekodkan bilangan kes sembuh Covid-19 sebanyak 3,321 kes menjadikan jumlah kumulatif kes pulih adalah 94,492 kes.

“Daripada jumlah kes baharu berkenaan, terdapat sembilan kes import yang mendapat jangkitan dari luar negara manakala penularan dalam negara pula adalah 2,286 kes.

“Selangor melaporkan kes harian tertinggi iaitu sebanyak 638 kes (27.8 peratus). Daripada jumlah ini, sebanyak 496 kes (77.7 peratus) adalah daripada kluster dan saringan kontak rapat Covid-19 yang aktif dijalankan di lapangan. Ini diikuti oleh Johor sebanyak 580 kes (25.3 peratus) dan Pulau Pinang sebanyak 288 kes (12.5 peratus).

“Sebanyak 135 kes (5.9 peratus) yang dilaporkan pula adalah berkaitan kluster di lokap, depot tahanan imigresen, dan penjara yang membabitkan Kluster Penjara Jalan Harapan (109 kes), Kluster Tembok Gajah (14 kes), Kluster Kolam Air (tiga kes), Kluster Tembok (tiga kes), Kluster Penjara Seberang Perai (tiga kes), Kluster Tembok Mempaga (dua kes) dan Kluster Tembok Choh (satu kes),”katanya dalam kenyataan, hari ini.

Beliau berkata, terdapat pertambahan sembilan kematian hari ini, menjadikan jumlah kumulatif kes kematian adalah sebanyak 483 kes atau 0.41 peratus.

“Sehingga kini, terdapat 125 kes positif Covid-19 yang sedang dirawat di Unit Rawatan Rapi (ICU), di mana 51 kes memerlukan bantuan pernafasan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Marin Sandakan Rampas Rokok Seludup Bernilai Lebih RM6 Juta

SANDAKAN, 29 Ogos: Pasukan Polis Marin (PPM) Sandakan berjaya menggagalkan cubaan menyeludup 960,000 batang rokok bernilai RM6.024 juta dari Filipina ke Sandakan malam tadi.

Komander PPM Wilayah 4 Sabah ACP Mohamad Pajeri Ali berkata enam lelaki termasuk seorang remaja berumur 13 tahun ditahan ketika memunggah rokok jenama Astro Merah dan Astro Hijau dalam 48,000 bungkus ke dalam dua van dari sebuah bot di jeti sungai Kampung Jepun, Batu 8 dekat sini pukul 11.30 malam tadi.

“Ini merupakan rampasan terbesar melibatkan rokok seludup di Sabah tahun ini.

“Saya mengucapkan tahniah kepada PPM Sandakan atas tindakan pantas dan juga orang awam kerana menyalurkan maklumat kepada PPM sebelum rokok seludup ini diedarkan ke pasaran,” katanya pada sidang akhbar mengenai kes itu di sini hari ini.

Mohamad Pajeri berkata rokok seludup itu dipercayai untuk pasaran di sekitar Sandakan.

Katanya, semua suspek berumur antara  13 hingga 56 tahun itu ditahan untuk disiasat di bawah Seksyen 132 (1) (d) Akta Kastam 1967.

Beliau juga berkata dua van dengan anggaran nilai berjumlah RM50,000 turut dirampas.


COVID-19: 4,008 Kes Positif Baharu, 11 Kematian Hari Ini

PUTRAJAYA: Kementerian Kesihatan Malaysia (KKM) ingin memaklumkan bahawa terdapat penambahan kes positif Covid-19 iaitu 4008 kes. Sehubungan dengan itu, sebanyak 2,374 kes telah sembuh.

Ketua Pengarah Kesihatan, tan Sri Dr Noor Hisham Abdullah berkata pertambahan tersebut menjadikan jumlah kumulatif kes positif Covid-19 adalah 169,379 kes.

Bagaimanapun, jumlah kes aktif di negara kita mencecah 41, 087 kes. Daripada jumlah tersebut terdapat 246 kes sedang dirawat di Unit Rawatan Rapi (ICU) termasuk 96 pesakit memerlukan bantuan alat pernafasan.

Dukacita dimaklumakan bahawa terdapat 11 kes kematian. Ini menjadikan jumlah kumulatif kes kematian meningkat kepada 630 kes.

Jumlah kes harian hari ini, 20 Januari 2021 merupakan antara kes tertinggi yang pernah dilaporkan sebelum ini.

Senarai pecahan bilangan kes positif Covid-19 di seluruh negara setakat hari ini, 20 Januari 2021.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Minta Maaf Kepada Seluruh Rakyat Malaysia – Ziyad

KUALA LUMPUR: Jaguh lontar peluru para negara Muhammad Ziyad Zokefli yang kemenangannya dibatalkan berikutan protes dari kem Ukraine, menitipkan permohonan maaf kepada rakyat Malaysia.

“Saya mintak maaf kepada semua rakyat Malaysia.

“Terima kasih memberi sokongan kepada saya,” itu luahan atlet berusia 31 tahun di laman Facebooknya pada Rabu.

Ziyad sebelum itu meraih pingat emas dalam acara lontar peluru F20 di Sukan Paralimpik Tokyo 2020 dengan lontaran sejauh 17.94 meter di Stadium Olimpik, Tokyo.

Namun kem Ukraine tampil melakukan protes apabila mendakwa tiga atlet, Ziyad, Todd Hodgetts dari Australia dan Jordi Patricio dari Ecuador lewat memasuki bilik menunggu sebelum pertandingan tersebut.

Berikutan itu kontinjen negara juga mengesahkan telah mengemukakan bukti membantah protes kem Ukraine tersebut.


Pemancing Jumpa Mayat Terapung Di Sungai Moyog

PENAMPANG: Mayat seorang lelaki ditemukan terapung di Sungai Moyog, berdekatan Kampung Tuavon, di sini, petang hari ini.

Mayat mangsa yang belum dikenal pasti identitinya itu ditemukan dua sekeluarga yang memancing di jambatan gantung berdekatan sungai berkenaan pada 4.30 petang tadi.

Ketua Polis Daerah Penampang Deputi Superintendan Mohd Haris Ibrahim berkata, siasatan awal mendapati, kedua-dua pemancing terbabit dikatakan terlihat sesuatu benda hanyut yang kelihatan seperti manusia.

Katanya, kedua-dua individu terbabit kemudiannya menariknya ke tepi sungai dengan menggunakan tali pancing.

“Sebaik berjaya ditarik ke tepi, kedua-dua mereka terkejut apabila mendapati benda yang hanyut berkenaan adalah mayat manusia dalam keadaan tertiarap.

“Mereka kemudiannya memanggil seorang lagi saudara mereka untuk membantu menghubungi polis bagi melaporkan penemuan berkenaan,” katanya ketika dihubungi, hari ini.

Mohd Haris berkata, siasatan di tempat kejadian mendapati, mayat lelaki terbabit berpakaian baju kemeja T lengan panjang dan berseluar hitam.

Katanya, siasatan awal polis mendapati mangsa berkenaan dipercayai lemas berdasarkan tiada sebarang kesan kecederaan pada mayat.

“Polis percaya mangsa berusia lingkungan 30-an namun identiti mangsa masih belum diketahui berikutan tiada sebarang dokumen pengenalan diri ditemui pada mayat mangsa.

“Setakat ini, kes diklasifikasikan sebagai kematian mengejut namun siasatan masih diteruskan,” katanya.

Sehubungan itu, Mohd Haris memohon kepada masyarakat yang kehilangan ahli keluarga untuk tampil ke Balai Polis Penampang atau balai polis berhampiran bagi membantu siasatan lanjut. – HMEtro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Kapal Asing Dihalau Dari Perairan Sabah

KOTA KINABALU: Semua bot kumpit, bot membawa ikan dan ikan hidup dari Indonesia serta Hong Kong disekat untuk memasuki perairan Sabah buat masa ini hingga kerajaan memberi arahan lanjut.

Komander Pasukan Polis Marin (PPM) Wilayah Empat Sabah, Asisten Komisioner Mohamad Pajeri Ali, berkata setakat ini ada tiga sekatan utama diberi keutamaan sepanjang Perintah Kawalan Pergerakan (PKP) dilaksanakan.

“Pertama mengekang kemasukan bot kumpit dari Indonesia dan ia diharamkan sama sekali untuk memasuki Sabah pada masa ini. Kedua, bot atau kapal dari Indonesia ke Sabah dan kapal Hong Kong untuk membawa ikan hidup ke negeri ini.

“Baru-baru ini, kami menghalau sebuah bot kumpit yang cuba masuk ke perairan Sandakan. Kini kita ada enam buah lagi masih ada di Sabah, iaitu empat di Sandakan dan dua di Tawau.

“Kami mengarahkan kumpit ini untuk dihalau keluar dari Sabah tetapi ada sedikit kekangan dari segi masalah dokumentasi dan beberapa dokumen perlu diselesaikan. Selepas sahaja selesai, ia akan dihalau keluar dari Sabah secepat mungkin,” katanya ketika ditemui selepas Op COVID-19 di perairan Pulau Gaya di sini, hari ini.

Mohamad Pajeri berkata, sepanjang Op COVID-19, sejumlah 22 bot ronda melakukan operasi dengan kekuatan seramai 320 orang di seluruh Sabah.

“Bagi menguatkuasakan PKP di Sabah ini, PPM sudah mengenal pasti 14 tempat pemeriksaan, iaitu Labuan, Kota Kinabalu, Kudat, Sandakan, Lahad Datu, Semporna dan Tawau,” katanya.

Katanya, PPM juga memfokuskan jenayah rentas sempadan seperti penyeludupan dan kemasukan pendatang asing tanpa izin (PATI).

“Setakat ini, PPM sudah membuat empat kes penangkapan sepanjang PKP dijalankan, iaitu tiga kes di Kudat dan Kota Kinabalu (1).

“Saya mengharapkan masyarakat maritim mematuhi PKP yang dikuatkuasakan kerajaan dan pasukan PPM terus memberikan komitmen yang baik bagi memastikan semua pihak mematuhi peraturan,” katanya. – Berita Harian


Pelancong Dari Luar Sabah Belum Dibenarkan – Masidi

KOTA KINABALU: Gelembung Pelancongan Bersasar turut dibenarkan di Sabah bagi membantu memulihkan aktiviti pelancongan domestik sepanjang Perintah Kawalan Pergerakan Pemulihan (PKPP) yang dikuatkuasakan di negeri itu.

Bagaimanapun, kebenaran itu hanya membabitkan pergerakan pelancong antara zon dalam negeri Sabah, manakala pergerakan yang merentas negeri seperti dibenarkan di Semenanjung masih dilarang.

Menteri Kerajaan Tempatan dan Perumahan negeri, Datuk Masidi Manjun berkata, syarat pergerakan pelancong masih sama iaitu perlu menggunakan perkhidmatan syarikat agensi pelancongan berdaftar dengan Kementerian Pelancongan, Seni dan Budaya (Motac).

Katanya, pergerakan juga hanya menggunakan kenderaan pelancongan yang berdaftar dengan Motac, manakala pergerakan secara persendirian tidak dibenarkan.

“Syarikat agensi pelancongan perlu mendapat kebenaran pihak Polis Diraja Malaysia (PDRM) untuk pergerakan merentas zon.

“Perjalanan mestilah terus ke zon yang berkenaan dan tidak dibenarkan berhenti di lain-lain kawasan atau zon berbeza. Tempat penginapan dan aktiviti pelancongan perlu ditetapkan lebih awal.

“Bagaimanapun, kemasukan pelancong dari luar Sabah belum dibenarkan. Kebenaran tertakluk kepada pelancongan dalam negeri (Sabah) sahaja,” katanya dalam kenyataan media mengenai perkembangan Covid-19 Sabah, di sini, malam tadi.

Beliau berkata, kapasiti penginapan dan aktiviti pelancongan adalah pada kadar 50 peratus dan tertakluk kepada prosedur operasi standard (SOP) sektor pelancongan dan kebudayaan yang ditetapkan Kementerian Pelancongan, Kebudayaan dan Alam Sekitar Sabah dan Kementerian Kerajaan Tempatan dan Perumahan Sabah.

Minggu lalu, Gelembung Pelancongan Bersasar mula dilaksanakan di Semenanjung yang membolehkan pelancong dari kawasan PKPP merentas ke negeri berstatus PKPP yang lain.

Sementara itu, Masidi menekankan bas ekspres yang dibenarkan beroperasi merentas zon bermula kelmarin hanya dibolehkan membawa penumpang yang sudah mendapatkan kebenaran pergerakan daripada PDRM.

Katanya, bilangan penumpang yang dibenarkan dibawa dalam sebuah bas juga dihadkan kepada 50 peratus daripada kapasiti bas, selain perlu mematuhi SOP yang ditetapkan Kementerian Kerja Raya Sabah.

Mengenai perkembangan semasa Covid-19, Masidi yang juga jurucakap perkara itu bagi negeri Sabah, berkata sebanyak 38 kes baharu direkodkan semalam berbanding 29 kes kelmarin. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengemis kantoi ada kaki

JAKARTA: Sebuah rakaman video tular di media sosial menunjukkan anggota tentera membongkar penipuan seorang pengemis yang kononnya tidak berkaki.

Tribun News melaporkan, video itu dimuat naik ke akaun Facebook, Pesan Bunda, pada Selasa minggu lalu, tetapi tetap popular kerana masih dikongsikan.

Dalam video sepanjang lima minit itu, seorang pengemis yang nampak seperti tidak berkaki dilihat duduk di atas jalan sambil menggalas beg.

Beberapa anggota tentera dilihat menghampirinya, dan orang yang merakam video itu didengar berkata: “Ada kan kakinya? Boleh buka-buka. Cakap jujur saja.”

Rakannya didengar ketawa sebelum pengemis itu selepas didesak akhirnya mengakui kecacatannya diada-adakan. Anggota tentera berkenaan kemudian memujuknya mengeluarkan kakinya dan berjanji memberinya wang.

Kumpulan itu berjaya mengesan pengemis berkenaan sebenarnya memakai lima lapis seluar, malah selepas semuanya dibuka kakinya yang sempurna dapat dilihat. Susulan itu, mereka didengar menasihatkan pengemis itu supaya berhenti menipu seperti itu sambil menyerahkan sedikit wang seperti dijanjikan.

“Kamu masih sihat, masih boleh bekerja. Kakimu masih lengkap. Jangan diulangi lagi,” kata seorang anggota tentera berkenaan. – Agensi


35 bot penambang dikompaun langgar Peraturan Pelabuan Dan Dermaga Sabah

KOTA KINABALU: Sejumlah 35 bot penambang akan dikenakan kompaun selepas didapati melanggar beberapa peraturan mengikut Enakmen Jabatan Pelabuhan dan Dermaga Sabah (JPDS).

Komander Pasukan Polis Marin Wilayah 4 Sabah Asisten Komisioner Mohammad Pajeri Ali berkata kesemua kesalahan terbabit dikesan ketika Ops Gelora Khas yang dijalankan selama dua hari oleh sepasukan anggotanya di sini.

“Bertindak dengan kejadian kemalangan bot penambang baru-baru ini, PPM komited menguatkuasakan undang-undang dan peraturan Maritim di perairan ini dengan lebih tegas.

“Ini juga untuk memastikan pengguna di perairan lebih bertanggungjawab dan peka dengan keselamatan diri serta penumpang semasa berada di laut,” katanya.

Mengenai operasi itu, beliau berkata tumpuan Ops Gelora Khas adalah membabitkan kesalahan mengikut Enakmen JPDS, Akta Imigresen 1959/63 dan kesalahan lain berkaitan.

“Sepanjang operasi dijalankan kita menjalankan pemeriksaan terhadap 78 bot penambang dengan pemeriksaan juragan serta orang awam di dalam bot terbabit.

“Kesemua yang diperiksa seramai 374 warga tempatan serta 75 warga Filipina yang berdaftar mengikut dokumen IMM13,” katanya.

Beliau bagaimanapun berkata pihaknya berjaya menahan 35 bot penambang yang didapati melakukan pelbagai kesalahan termasuklah membawa penumpang secara berlebihan, alat keselamatan iaitu jaket serta pelampung tidak dibawa di dalam bot dan gagal memaklumkan pertukaran juragan di dalam lesen.

Katanya kesemua pemilik bot akan dilaporkan untuk tujuan kompaun mengikut Enakmen JPDS.

“Kita harapkan dengan pelaksanaan operasi ini berjaya memberi kesedaran kepada penduduk serta komuniti nelayan agar lebih peka semasa mengendalikan bot penambang.

“Juragan bot juga diingatkan untuk membawa bot dengan lebih cekap agar penumpang selamat sampai ke destinasi terutamanya sepanjang musim perayaan.

“Operasi dan rondaan akan dijalankan dari semasa ke semasa bagi keselamatan penduduk sekitar kawasan pulau berdekatan dan pesisir pantai,” katanya. – Utusan Borneo


“Saya Haramkan Semua Majlis Berfoya-Foya Di Pejabat” – Peringatan KPN Kepada Pegawai PDRM

KUALA LUMPUR: Tiada lagi aktiviti ‘mewah’ dalam kalangan pegawai Polis Diraja Malaysia (PDRM) yang dibenarkan, termasuk mengadakan majlis keramaian bagi merayakan hari lahir pegawai tinggi di pejabat mahupun mengadakan lawatan ke mana-mana tempat.

Penegasan itu diberikan Ketua Polis Negara, Tan Sri Abdul Hamid Bador.

“Saya haramkan semua majlis berfoya-foya di pejabat.

“Ada pegawai-pegawai tinggi polis dibelanja makanan laut sehingga bil mencecah ribuan ringgit, siapa hendak bayar semua itu? Budaya sedemikian saya hendak buang dan tidak mahu ada dalam PDRM,” kata Abdul Hamid seperti dilaporkan Bernama pada Ahad.

Dalam masa sama, Bernama melaporkan Abdul Hamid turut menegaskan, kesemua kes ‘sejuk beku’ Jabatan Siasatan Jenayah Komersial (JSJK) Bukit Aman yang tidak diselesaikan sejak beberapa tahun lepas akan diteruskan semula siasatan dengan pegawai bertanggungjawab diberi tempoh sebulan untuk menyelesaikannya.

Beliau berkata, antara kes berkenaan ialah penipuan dalam talian dengan banyak kes tertangguh disebabkan pegawai penyiasat tidak melaksanakan tugas dengan baik, termasuk ada yang tidak menjalankan siasatan.

“Selain itu, ada juga kes JSJK yang mempunyai waran tangkap yang dikeluarkan mahkamah dan ada laporan polis yang dibuat pada 2013 (tapi siasatan) tidak berjalan,” katanya .

Menurut Abdul Hamid, pihaknya akan mengenal pasti pegawai penyiasat yang bertanggungjawab untuk diarah menyelesaikan kes masing-masing.

“Kes-kes ‘sejuk beku’ ini perlu dibuka semula untuk memberi keadilan kepada mangsa yang teraniaya dan kami cari siapa pegawai penyiasat berkenaan, beri dia amaran satu bulan untuk siapkan siasatan kes,” katanya.

Agensi berita itu turut melaporkan, Abdul Hamid menegaskan, pihaknya tidak akan memberi sebarang ruang kepada kegiatan perjudian dalam talian.

“Judi dalam talian memang saya lawan habis-habisan, saya tidak bagi peluang dan saya haramkan mana-mana tauke judi datang untuk berjumpa dan berbaik dengan saya,” katanya. – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Baharu Covid-19 Meningkat Kepada 17,786 Hari Ini

KUALA LUMPUR: Kes harian Covid-19 sekali lagi menunjukkan peningkatan tertinggi hari ini dengan 17,786 kes baharu.

Ketua Pengarah Kesihatan Tan Sri Dr Noor Hisham Abdullah berkata, pertambahan kes itu menjadikan jumlah kumulatif kes Covid-19 meningkat kepada 1,113,272 kes.

Berdasarkan infografik yang dikongsi beliau di Facebook, Selangor terus menjadi negeri yang merekodkan kes harian tertinggi iaitu 6,400 kes hari ini.

Ini diikuti Kuala Lumpur yang merekodkan 1,962 kes manakala Kedah (1,389 kes); Johor (1,144 kes) dan Sabah (1,035 kes).

Selain itu, Negeri Sembilan pula mencatatkan 929 kes; Terengganu (883 kes); Perak (775 kes); Pulau Pinang (713 kes); Melaka (697 kes); Pahang (653 kes); Kelantan (580 kes) dan Sarawak (485 kes).

Putrajaya merekodkan peningkatan kes baharu hari ini dengan 116 kes sementara dua negeri kekal kes terendah iaitu Perlis sebanyak 16 kes dan Labuan sebanyak sembilan kes.


Vaksin Pfizer Selamat Untuk Kanak-Kanak 5 Hingga 11 Tahun

WASHINGTON: Pfizer dan rakan niaganya BioNTech berkata, vaksin keluarannya selamat dan berkesan terhadap jangkitan Covid-19 bergejala dalam kalangan kanak-kanak berusia antara lima dan 11 tahun, lapor agensi berita Xinhua.

Syarikat itu mendedahkan data dalam satu dokumen yang dimuat naik Jumaat, menjelang mesyuarat dengan penasihat Pentadbiran Makanan dan Ubat-Ubatan (FDA) Amerika Syarikat, yang dijadual pada Khamis ini.

Pfizer dan BioNTech sudah memohon kebenaran penggunaan kecemasan rejim dua doa untuk dos 10 mikrogram bagi kanak-kanak berusia antara lima dan 11 tahun.

Doa kedua diberikan selepas tiga minggu pemberian dos pertama.

Data itu menunjukkan dua dos vaksin berkenaan untuk golongan berkenaan memberikan keberkesanan tinggi terhadap Covid-19 ketika penularan varian Delta masih dominan di AS.

Jika mendapat kelulusan, ia adalah vaksin Covid-19 pertama untuk penggunaan bagi individu dalam kumpulan usia berkenaan.

Ketika ini, vaksin Pfizer-BioNTech sudah sepenuhnya dibenarkan penggunaannya untuk remaja berusia 16 tahun ke atas, dan dibenarkan untuk penggunaan kecemasan untuk kanak-kanak berusia antara 12 tahun dan remaja berusia 15 tahun. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bandar Wuhan Kini Menjadi ‘Bandar Hantu’

Bandar Wuhan yang tercetusnya wabak koronavirus berubah wajah umpama bandar mati selepas kerajaan China mengeluarkan arahan kuarantin bagi membendung penularan wabak itu.

Bandar tersebut telah menjadi saksi kepada lebih 600 kes yang disahkan positif dan seramai 40 mangsa meninggal dunia.

Selepas tiga hari penularan virus baru itu, bandar Wuhan yang dahulunya dipenuhi dengan kenderaan dan kesibukan di pusat membeli belah, kini seolah-olah menjadi bandar yang sudah lama ditinggalkan.

Lebih menyayat hati, bandar yang mempunyai populasi 11 juta penduduk itu kini berubah menjadi sunyi sepi.

Segala barang keperluan di kedai runcit habis dijual sehingga kebanyakan rak di kedai-kedai telah kehabisan stok.

Bagaimanapun, terdapat sebuah pejabat pos yang dirakamkan oleh lim masih beroperasi oleh kerana terpaksa menghantar barangan keperluan hospital.

Menurut seorang pekerja pejabat pos yang masih bertugas selepas tiga hari perintah dikeluarkan, pihaknya masih perlu meneruskan tanggungjawab kerana pihak hospital memerlukan perkhidmatan penghantaran.

“Kami akan menghentikan perkhidmatan bermula esok. Kami beroperasi hari ini kerana kami perlu menghantar kelengkapan bantuan ke hospital,

“Jadi, kami sekarang sedang menunggu sehingga barang-barang ini dihantar keluar,” katanya sewaktu ditemu bual oleh Lim.

Setakat ini, terdapat lebih daripada 2000 kes yang disahkan positif koronavirus skeali gus memberi kebimbangan kepada orang ramai untuk keluar membeli topeng muka dan alat perlindungan lain.

Wuhan yang merupakan bandar ke-42 terbesar di dunia dan ketujuh terbesar di China, telah menghentikan segala sistem operasi pengangkutan awam termasuk kereta persendirian pada Ahad.

Dalam pada itu, sebuah hospital khas yang menempatkan 1,000 kelengkapan katil yang mula dibina pada Jumaat lalu dilaporkan siap pada awal Februari.

Antara kerajaan di dunia yang telah mengambil langkah berjaga-jaga termasuk Malaysia, Taiwan, Macau, Hong Kong, Thailand, Jepun, Korea Selatan, Amerika Syarikat, Vietnam, Singapura, Nepal, Perancis Dan Australia.


Polis Cekup Dua Lelaki Disyaki Pengedar Dadah

KOTA KINABALU: Polis cekup dua lelaki yang disyaki pengedar dadah dalam dua serbuan berasingan di Manggatal dan Inanam, semalam.

Tangkapan pertama membabitkan seorang lelaki berusia 26 tahun yang ditahan di Bandar Sierra, Manggatal.

Bagi tangkapan kedua pula membabitkan seorang lelaki 22 tahun yang ditahan di pekan Inanam.

Ketua Polis Daerah Kota Kinabalu, Asisten Komisioner Habibi Majinji berkata, operasi memburu kedua-dua suspek dilakukan hasil risikan dan intipan yang dijalankan.

Katanya, kedua-dua suspek ditahan mengikut Seksyen 39B Akta Dadah Berbahaya 1952 dan Seksyen 39A(1) akta yang sama.

“Suspek pertama ditahan bersama dua paket syabu seberat 50.42 gram manakala suspek kedua ditahan bersama 38 keratan straw berisi syabu seberat 9.14 gram.

“Ketika serbuan dilakukan, kedua-dua suspek cuba melarikan diri namun tindakan pantas polis berjaya menggagalkan cubaan suspek,” katanya dalam kenyataan media, hari ini.

Habibi berkata, polis turut merampas sebuah kereta Honda City dan jumlah keseluruhan dadah yang dirampas adalah seberat 59.56 gram yang dianggarkan bernilai RM6,042 berdasarkan harga pasaran semasa.

Katanya, siasatan mendapati modus operasi yang digunakan suspek adalah mendapatkan bekalan dadah menerusi orang perantara dengan habuan sebanyak RM200 untuk setiap penghantaran sebelum dijual dalam skala kecil.

“Kejayaan tangkapan ini adalah hasil risikan dan maklumat awam terhadap sarang penagihan dan penyalahgunaan dadah.

“Selain itu, tangkapan juga dijalankan bagi mengenal pasti dan mengambil tindakan terhadap ahli sindiket pengedaran dadah yang wujud di kawasan berkenaan,” katanya.

Habibi berkata, usaha membanteras aktiviti dadah ini akan terus diperhebatkan dan dipertingkatkan menerusi kekerapa operasi dari semasa ke semasa.

Katanya, orang ramai juga dialu-alukan untuk membantu polis dengan menyalurkan maklumat untuk tindakan segera.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Tiga Lagi Kematian Di Sabah Hari Ini

PUTRAJAYA: Tiga lagi kematian akibat COVID-19 dilaporkan di negeri Sabah hari ini.

Ketua Pengarah Kesihatan, Tan Sri Dr Noor Hisham Abdullah, berkata semua kes kematian berlaku di Sabah menjadikan jumlah kumulatif kes kematian di negara ini sebanyak 190 kes atau 0.9 peratus daripada jumlah keseluruhan kes.

Katanya, kematian itu membabitkan dua pesakit lelaki dan seorang wanita yang berusia antara 52 hingga 85 tahun.

“Kes kematian ke-188 membabitkan kes ke 21,139 iaitu lelaki warganegara berusia 85 tahun. Beliau meninggal dunia di Hospital Tawau.

“Kes kematian ke-189 pula membabitkan kes ke 21,140 iaitu lelaki warga asing berusia 52 tahun yang mempunyai penyakit kencing manis serta dilaporkan meninggal dunia di Hospital Queen Elizabeth,” katanya dalam sidang media harian COVID-19, di sini hari ini.

Dr Noor Hisham berkata, kematian ke-190 membabitkan wanita berusia 70 tahun dan beliau ialah kes ke 21,141 dan disahkan meninggal dunia di Hospital Duchess of Kent, Sandakan.


PRK Sandakan: PBS Sudah Memerintah 23 Tahun Tapi Gagal

OKOTA KINABALU: Parti Bersatu Sabah (PBS) telah diberikan peluang selama 10 tahun memerintah Sabah secara bersendirian dan 13 tahun lagi di dalam Barisan Nasional (BN), namun parti itu terbukti gagal melaksanakan tanggungjawab yang diberikan rakyat.

Ketua Menteri, Datuk Seri Mohd. Shafie Apdal berkata, tempoh 23 tahun itu cukup lama untuk membawa pembangunan ke Sabah termasuk termasuk Sandakan tetapi sehingga kini rakyat negeri ini masih terhimpit dengan masalah peluang pekerjaan yang terhad.

Justeru katanya, pengundi di Parlimen Sandakan perlu mengundi calon DAP, Vivian Wong, 30, kerana beliau bukan sahaja mewakili parti kerajaan kini, malah seorang tokoh muda yang berpendidikan, bijak dan mampu membantu menyelesaikan masalah pembangunan dan peluang pekerjaan yang kurang di Sandakan.

“Apa yang penting ialah menyelesaikan masalah rakyat, PBS dalam kerajaan 10 tahun dan 13 tahun bersama BN tetapi apa yang telah mereka lakukan.

“Saya tidak fikir PBS mampu selesaikan masalah rakyat, mereka pernah memerintah tetapi gagal begitu juga dengan BN,” kata Mohd. Shafie selepas proses penamaan calon di Sekolah Menengah Jenis Kebangsaan Tiong Hua hari ini.

Terdahulu, Pegawai Pengurus Pilihan Raya Kecil (PRK) Sandakan, Mohamad Hamsan Awang Supian mengesahkan lima calon akan bertanding dalam PRK 11 Mei depan.

Calon DAP, Vivian ditentang oleh calon Parti Bersatu Sabah (PBS), Datuk Linda Tsen Thau Lin dan tiga calon Bebas.

Calon-calon Bebas tersebut ialah bekas Pengerusi Amanah, Hamzah Abdullah; ahli perniagaan, Chia Siew Yung, 45, dan bekas aktivis politik, Sulaiman Abdul Samat, 36.

Mohd. Shafie berkata, masalah yang dihadapi rakyat Sabah ketika ini bukan berpunca daripada kerajaan sekarang tetapi disebabkan kegagalan pentadbiran rejim sebelum ini.

“Rakyat meletakkan harapan kepada kita, kerajaan sekarang baru sembilan bulan takkan nak salahkan kita sedangkan mereka sudah perintah lebih 20 tahun.

“Berikan kami peluang, kami ada calon baharu, darah muda, semangat baharu inilah yang kita akan wakilkan mewakili kerajaan Sabah membawa suara rakyat di peringkat Pusat,” katanya.

Menurut Mohd. Shafie, jika PBS bermegah dengan sokongan lima parti termasuk dari Semenanjung, beliau mengingatkan pihak lawan bahawa DAP juga diperkuatkan dengan gandingan lima parti iaitu Warisan, UPKO, Amanah, PKR serta Bersatu.

Bagaimanapun, beliau mengingatkan jentera parti supaya tidak alpa dan terlalu yakin sebaliknya bekerja keras sepanjang kempen ini untuk menarik sokongan pengundi.

“Saya ingatkan supaya tidak leka dan alpa, jangan terlalu yakin tetapi kita perlu bertungkus lumus.

“Rakyat dahagakan pembangunan takkan Bebas boleh lakukannya dalam empat tahun tetapi dengan ada suara mewakili kerajaan barulah dapat direalisasikan,” jelas beliau. – BorneoToday


Dr Yusof Menang Tanpa Tanding Ketua Bahagian Warisan Sipitang

SIPITANG: Menteri Pelajaran dan Inovasi Sabah, Datuk Dr Yusof Yacob diisytiharkan sebagai peneraju kepimpinan Parti Warisan Sabah (Warisan) Bahagian Sipitang yang baharu apabila menang tanpa bertanding bagi jawatan Ketua Bahagian dalam Mesyuarat Perwakilan di sini pada Selasa.

Pemilihan itu juga menyaksikan Mantan Ketua Bahagian, Hj Mahadi Mumin yang bertanding bagi kerusi timbalan mengalahkan dua calon lain, Samlih Juasin dan Harith Rahim.

Sementara seorang lagi calon timbalan, Kamis Daming mengisytiharkan menarik diri di saat akhir sebelum pemilihan bermula.

Bagi jawatan naib ketua pula dimenangi oleh Harunsah Ibrahim selepas menewaskan Sumayung Using dan Kasmiran Kasmiran.

Seramai 23 calon bersaing bagi mengisi 10 kerusi bagi jawatan ahli jawatankuasa selepas seorang calon menarik diri.

Keputusan akhir menyaksikan Mohd Gun Puteh, Abdul Salim Hj Tengah, Alias Safiudin, Mastul Ampong, Md Puting Musdin, Sarudin Maidin, Jum Abas, Amarali Juasin, Suriahati Stephen dan Mifli Maharin diumumkan sebagai pemenang.

Mesyuarat Perwakilan sayap Warisan yang diadakan sehari sebelum itu menyaksikan Mantan calon Parlimen Sipitang, Noor Hayaty Mustapha dipilih sebagai Ketua Wanita dalam pertembungan satu lawan satu dengan Maimunah Itam.

Bagi Ketua Wira dan Wirawati masing-masing disandang Mohd Shariff Damsal dan Ratnasari Abdul Jari selepas menang dalam pertandingan dua penjuru.

Dr Yusof yang juga Ahli Dewan Undangan Negeri (ADUN) Sindumin itu mengingatkan mereka yang terpilih agar menjalankan amanah dan tanggungjawab dengan telus untuk menjaga kepentingan semua ahli dan menghindari daripada berkelompok-kelompok.

“Kita tidak mahu budaya lama, yang ada team masing-masing. Kita mahu dalam Warisan tidak ada lagi istilah ini orang Dr Yusof pulan, ini orang Hj Mahadi, itu orang Samlih. Kita adalah orang warisanKita adalah orang yang diberi mandat untuk menjaga semua ahli-ahli.

“Yang menang bukan menang semua danyang kalah bukan kalah semua,” katanya dalam ucapan penangguhan mesyuarat itu.

Beliau juga menyeru agar kepimpinan baharu mestilah proaktif membuat kerja dan bukan semata-mata menunggu.

‘Cari dan aplikasikan idea-idea baaharu untuk membela rakyat dengan pelbagai program yang menepati sasaran,” katanya.-SabahNewsToday


Semua Guru Akan Divaksin Sebelum Sekolah Dibuka – KJ

KUALA LUMPUR: Kerajaan memberi jaminan semua warga pendidik akan diberi suntikan vaksin sebelum sesi persekolahan secara bersemuka bermula September ini.

Menteri Penyelaras Program Imunisasi Covid-19 Kebangsaan (PICK), Khairy Jamaluddin berkata, beliau bersama Menteri Pendidikan, Radzi Jidin akan bekerjasama bagi memastikan ia dicapai.

“Saya bersama Menteri Pendidikan memberi jaminan bahawa semua warga pendidik akan diberi vaksinasi sebelum sekolah dibuka,” katanya di Dewan Rakyat hari ini.

Beliau menjawab desakan RSN Rayer (PH-Jelutong) yang meminta jaminan kerajaan bahawa semua guru divaksin sebelum sekolah dibuka.

Khairy bagaimanapun mengakui, terdapat segelintir guru yang menolak untuk divaksin dan pihaknya meminta supaya pentadbir sekolah menyelesaikan isu terbabit supaya tidak tercetus jangkitan selepas sekolah dibuka.

Beliau berkata, sehingga 27 Julai seramai 303,682 guru atau 73.5% sudah menerima sekurang-kurangnya satu dos vaksin.

“Seramai 45,197 atau 67% anggota kumpulan pelaksana dan 33,633 pekerja perkhidmatan sokongan kontrak atau 38% juga sudah menerima sekurang-kurangnya satu dos vaksin.

“Bagi vaksinasi guru kelas peperiksaan Tingkatan 5 dan 6, status kemajuan adalah menggalakkan apabila 80,717 atau 90% telah diberi vaksin, sementara sektor swasta, 66.8% guru telah menerima sekurang-kurangnya satu dos vaksin,” katanya.

Khairy berkata, pihaknya akan bekerjasama rapat dengan KPM dalam memastikan guru, anggota kumpulan pelaksana dan pekerja perkhidmatan sokongan diberikan temu janji segera. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Orang Tengah’ Jual Syabu Ditangkap Di Sepanggar

KOTA KINABALU: Kelekaan tiga sekawan yang sedang menghisap syabu di sebuah pondok di Kampung Lok Buno, Sepanggar membawa padah apabila pondok terbabit diserbu polis, pada Khamis.

Serbuan itu dilakukan Bahagian Siasatan Jenayah Narkotik, Ibu Pejabat Polis Daerah Kota Kinabalu pada 10.20 pagi.

Ketua Polis Daerah Kota Kinabalu, Asisten Komisioner Habibi Majinji berkata, ketiga-tiga suspek lelaki berusia antara 36 hingga 49 tahun itu ditahan bersama satu paket syabu seberat 0.10gram yang dijumpai diatas lantai pondok.

Hasil soal siasat ke atas suspek yang ditahan, polis turut menjumpai dua bungkusan syabu seberat 75.70 gram yang disembunyikan di dalam lipatan kanvas yang diletakkan di atas satu rangka besi di hadapan pondok.

“Keseluruhan nilai syabu dirampas adalah seberat 75.80 gram, dianggarkan bernilai RM7,580.

seorang dari suspek tidak mempunyai dokumen pengenalan diri,” katanya dalam satu kenyataan, hari ini.

Habibi berkata, suspek ditahan juga mengaku telah lama terlibat dengan penyalahgunaan dadah dan menjadi orang tengah kepada sindiket pengedaran dadah.

Katanya, suspek menjual bekalan syabu yang diperolehi dari pengedar kepada penagih di kawasan sekitar dengan mendapat upah berdasarkan keuntungan jualan diantara RM10 sehingga RM100.

Menurutnya, siasatan awal yang dijalankan mendapati, dua suspek yang ditahan mempunyai rekod kesalahan lampau di bawah Akta Dadah Berbahaya 1952.  Hasil ujian saringan urin juga didapati ketiga-tiga suspek positif dadah.

Kes ini disiasat dibawah Seksyen 39B Akta Dadah Berbahaya 1952, Seksyen 12(2) dan Seksyen 15(1)(a) akta yang sama.

Kesemua suspek direman bermula hari ini untuk siasatan lanjut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perkosa Si Mabuk

Seorang lelaki di United Kingdom (UK) dijatuhi hukuman penjara tujuh tahun kerana merogol seorang wanita di dalam keretanya.

Ketika kejadian pada April 2018 itu, lelaki itu baru kembali ke UK selepas melangsungkan perkahwinan di Romania.

Mirror UK melaporkan mahkamah turut memerintahkan tertuduh, Pavel Ocneanu, 30, didaftarkan sebagai pesalah seks.

Berdasarkan prosiding kes, ketika kejadian tertuduh meninggalkan isterinya di rumah kerana wanita itu keletihan kerana baru tiba di UK.

Dia kemudian menghadiri satu parti sebelum melihat seorang wanita keluar dari sebuah teksi.

Tertuduh kemudian merogol wanita itu di dalam keretanya.

Mangsa yang ketika itu dalam keadaan mabuk hanya mengingati beberapa perkara termasuk bunyi hentakan kaca.

Wanita berkenaan cuba menyelamatkan diri dengan mengetuk pintu kereta.

Dia bernasib baik selepas jeritannya didengari seorang saksi yang kemudiannya menghubungi polis.

Ketika prosiding kes itu, Ocneanu membela diri dengan memberitahu hakim bahawa dia dan mangsa melakukan seks atas persetujuan bersama.

Bagaimanapun, Hakim David Fletcher menolak alasan itu dengan mengatakan Ocneanu mengambil kesempatan memperkosa mangsa yang ketika itu mabuk. – Agensi


3 Taman Perumahan Di Lahad Datu Dikenakan PKPD Mulai Esok

KUALA LUMPUR: Kerajaan bersetuju melaksanakan Perintah Kawalan Pergerakan Diperketatkan (PKPD) di tiga taman perumahan di Lahad Datu, mulai tengah malam ini, berikutan berlaku penularan kes dalam kalangan penghuni di kawasan itu.

Menteri Kanan (Keselamatan) Datuk Seri Ismail Sabri Yaakob berkata, tiga taman perumahan terbabit iaitu Taman Aman 3, Taman Aman Jaya dan Taman Palm Height di Lahad Datu, Sabah dikenakan PKPD bermula esok hingga 5 Mei ini.

“Secara keseluruhan sebanyak 45 kes positif Covid-19 direkodkan di ketiga-tiga lokaliti terbabit iaitu 24 kes di Taman Aman 3, Taman Aman Jaya (10 kes) dan Taman Palm Height (11 kes).

“Kementerian Kesihatan Malaysia (KKM) juga melaporkan masih berlaku penularan kes dalam kalangan penghuni dan kebanyakan kes membabitkan jangkitan serumah,” katanya dalam satu kenyataan hari ini.

Beliau berkata, pelaksanaan PKPD bagi memudahkan tindakan kawalan Covid-19 dengan lebih pantas dan berkesan seterusnya menghalang penularan kes dalam kalangan komuniti.

Sementara itu, Ismail Sabri memaklumkan PKPD di Perumahan Komuniti Bersepadu Pulau Serai, Pekan di Pahang dilanjutkan sehingga 29 April ini.

Menurutnya, ia disebabkan masih berlaku penularan dalam kalangan penduduk dan terdapat sebanyak 47 sampel saringan sedang menunggu keputusan.

“KKM melaksanakan 545 ujian saringan dan daripada jumlah itu, secara kumulatif sebanyak tujuh kes positif direkodkan,” katanya.

Selain itu, katanya, Kampung Menuang Baru, Limbang di Sarawak yang dikenakan PKPD sebelum ini akan tamat seperti dijadualkan pada 24 April ini.

Tambah beliau, KKM melaksanakan 170 ujian saringan dan 13 daripadanya dikesan positif, malah KKM mengesahkan keputusan makmal ujian rt-PCR untuk saringan kali kedua didapati kesemuanya negatif dan tiada lagi sampel saringan yang sedang menunggu keputusan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost